url: =Global Buanli Family: Tulaai Leitung Thuthang Tuamtuam Updates Jan 22,2014\nTulaai Leitung Thuthang Tuamtuam Updates Jan 22,2014\n· Kawlgam sung a Mualtung mi thautawi kipawlna UNFC te khawmpi KNU te huangsung ah anithumna Jan 22,2014 ni in zothei uha, Zing Jan23,2014 niciang Kawlkumpi tetawh kimu a kawlgambup daihna suaikaih pawipi ciang thusun ding thukimna hoihkhat kimansiang ding hi ci in KIA Bu Guam Maw in genkhia hi.\n· Thai leh Kawlgam gamgi a om Karen gaaltaai te omna Nopo Refugee camp ah Karen minam 300 vaal in UNCR zumpi maai ah Jan 22,2014 ni in lungphona nei uhhi. HIh lungphona aneiteng peen mi gamthumna leengleeng ta leh kideidan in kum4-5 bang sawt khin uh himah leh gamthumna apaikhalo te ci uhhi.\n· NLD party kiphuh cil 1988 kumpan makaai a apangden NLD party makaailui khat ahi Daw Khin Saw Thay kum 67 Jan 22,2014 ni in atenna Inn Maguay Division Nanchaung khuapan Lungtang natna tawh leitung nusia hi.\n· Israel gam Tel Aviv khuapi a om US Palaaiphualpi leh Jerusalem khuapi sung a om mipi kikhopna phualpi teng simding a apai Al Qaeda sawltak mi 3 te Israel gamcing te in Jerusalem khuapi nisuahna lam ah Jan 22,2014 ni in na hingmat uhhi.\n· USA gam te gaalkaap Phualpi Pentagon te in US gaalkaap te in Biakna tawh kisai niikten puansilh theihna piata ding hi ci in Jan 22,2014 ni in taangkokhia uhhi. US gaalkaap sung ah Biakna tawh kisai a Uniform atuam a khuisak ding 5,200 om ci a atamzaw Muslim cisawnsawn hi.\n· Argentina gam President Cristina Fernandez de Kirchner kaal 6 ni 42 sung Khuak ki-at in zato alupcipna pan amasapeen mipi tetung ah thugenna jan 22,2014 in nei a, mipi atul athen asim in President huangsung ah na muak zihziah uhhi.\n· UK gam te in 2010 kumpan gaalkaap khiamding ci a thukimna aneihna uhtawh kizui in 2014 kum sung 1,400 khiamding in Jan 22,2014 ni in taangkokhia uhhi. 2010 pan 2017 sung gaalkaap 102,000 pan 82,000 dong ah khiapding thukimna ahihi.\nKhialh na aomkhaak leh ngaihdambawm ah maw\nPosted by Thang Khawm Pauzomi at 12:42 PM


timestamp: atn

url: =MIKHUASUAK. Agelh - GSPau - Laibu Saal\nHome > Thuluui/Articles > MIKHUASUAK. Agelh - GSPau\nMIKHUASUAK. Agelh - GSPau\nAgelh - GSPau\nMi khempeuh kikhuasuak nuam tek hi. I khuasuak theih nadingin a kisam thu pawlkhat om a, tuate sung panthu li khawng a tomin i gen ding hi.\n1. Tupna Kician Nei Ding\nMipilpa khat in,"Mikhuasuaklo i cihte pen a hai man leh a zawn' man-a khuasuaklo uh na hilo a, tupna kician a neihloh man uh hi zaw hi," ci-in na gen hi. Mikhuasuak i cihte zong a pil teng leh a cithei bangkua sung pan a khangkhiate cihte na hi tuan peuhmah lo uh a, pil ta kei leh, haksa mah taleh, tupna kician a nei teltalte ahi uh hi. Mikangte in i tupna zah ii a lang bang bek kitung hi, na ci uh hi. Tua ahih leh tupna khat beek nei kei mawk le'ng koi ciang i tung mawk zen tam?\nUS President (16) na Abraham Lincoln(1809-1865) pen a kaamphat man peuh tawh US President a na suakkha mawkmawk, cih dan na hi peuhmah lo a, a neu tung mah-a kipan US President suah ding tuppi-in a neih ahi hi. Amah pen a nu bek tawh a khangkhia tagah khat hi a, a nuta-un singluang tawh a kilam bukno khat sungah teeng khilkhial uh hi. Ama' tup in,"Nikhat ni teh US President suak ding, US gam sungah sila beisak ding," cih ahi hi. Haksapi takin pilna sin hi. Pasian in a tupna tangtungsak takpi a, US President hong suak takpi hi.\nUS President (42) na Bill Clinton (1946b) zong mi khat peuh ii deihsak man peuh tawh US President a na suakkha mawkmawk cih bang hilo a, a neu tung mah panin a tup ngiat ahi hi. A tan sagih sin lai-in a sangah US President John.F.Kennedy te nupa va hawh uh a, sangnaupangte kiangah,"No zong nikhat ni teh President ding hi uh teh," ci-in hanthotna va pia uh hi. Tua hun-a kipan Clinton in US President suah ding tupin nei gige hi. A sang sung khawngah President ka suah teh ka thugen dan ding, ci-in kisin kholkhol hihtuak hi. Pasian in a tupna tangtungsak takpi a, US President hong suak takpi hi.\nLeitung ah "Pasian' thu puakkhia sangmangte' pa" (Father of Modern Mission) a kici William Carey in,"Topa' ading na lianpi tum in la, Topa' kiang pan na lianpi mah lamen pah in," ci-in gen hi. Gammial ah kuankhia-in khuavak puak ding tupin nei hi. Amah pen laitan neilo khadap khui khat hi lel a, a khedapkhuina sai ah leitung gamlim khat khai-in, leitung bup a Pasian' thu a um nailote' adingin thungetsak den hi. Pasian in a tupna tangtungsak takpi a, India gamah sangmang hong seem takpi hi.\nMi khuasuak i cihte pen kaamphat man peuh tawh a khuasuak kha cih bang na hilo uh a,midangte' muhloh a mute, midangte' tuplo a tumte ahi uh hi. Biakna lamah ahi zongin, leitung thu-ah ahi zongin tupna kician neite bek mah na khuasuak uh hi. Mikhat in tupna a neih nak leh Pasian in nang gina kei teh, pil kei teh, siam kei teh, na ci hetlo a, ama' tup, a mau' lunggulhna bangin piangsak lel hi. Tua ahih manin Pasian muanna tawh tupna kician nei ni.\nI tupna peuhpeuh zong Pasian' deihna tawh a kituak tupnahoih ahih ding zong kisam hi. Eima' ang sung hamphat nading ciang peuh hi lo-in, Pasian' minthan'na ngiat ding leh mi tampite' noptuam nading ahih ding zong kisam hi. Mi mindawk leh mi minthang suah ding peuh tum lo-in, mimanpha, migina, mithupi, Pasian' maipha ngah suah ding tum zaw ni.\n2. Hanciam Ding\nI tupna a tangtun' theih nadingin eimah mah in i hanciam kul hi. Khua-ul tampi luan'sak kul hi. Thadah tawh i tupna hong tangtung ngeilo ding hi. Mi tampite in tupna nei tei napi, tua a tupna uh a tangtun' theih nadingin bangmah hanciam nuamlo uh hi. Hanciam zong sawm beeklo lai uh hi. Hanciamna kihel lo tupna pen tupna hi lo a, sunmang matna ahi hi. Sunmang matmat pong lel tawh cikmah hunin kikhuasuak zo ngeilo ding hi.\nEi Zomite pen khutzep sa-in mihau a suak nuam, galkap tum lopi-in Colonel pension a ne nuam, hanciam kul lo-in a pilnuam te ihi hi. Pawlkhat bang lupsa-in "Dahpa khuang" tum ziauziau tawh i duh i deih teng in i kiang hong zuan naainaai ding ki-ut mawk hi. Pasian in tua dan dingin hong deihlo a, eima' hanciamna tungtawnin thaman hong pia hi.\nLeitung ah tumging(Music Band) siampente in nai 10000 sung bang sun tawh zan tawh hanciamin a sin uh ciangin hih dinmun a tung thei pan uh ahi hi. Kimawlsiam i cihte zong kum tampi sung hanciamin a kisinsinte ahi uh hi. Tua mah bangin mi khat siavuan a suahtheih nadingin lai a kiat kei nak leh a tawm pen kum 18 sung bang hanciamin pilna a sin ciang bekin siavuan a suakzo pan ahi hi.\nUS gamah Abraham Lincoln suahni khatin tadensa sungah cartoon lim khat kisuai hi. Mualdawn khatah US kumpi inn(Whitehouse) om a, mualbul ah singluang tawh a kilam buknosia khat om hi. Tua innte gel kikalah kahlei khat kidawhto hi. Tua lim kisuai nuaiah,"Lawm aw, nang zong tu ni-in hih kahlei tungah na kah nop leh kah thei hi teh. Ahi zongin a dawn dong na tun' nadingin na khua-ul tampi a luan'kul hi," cih lai kigelh hi.\n3. Kikhalna Nei Ding\nKawlte in " Kikhalna in mihing' manphatna hi ( pnf;urf;onf vl\_wefbdkf;)" ci-in na gen uh a, "Kikhalna a om ciang bekin kikhangto pan ding hi ( pnf;urf;&dSrS wdk;wufrnf) ci-in zong na gen lai uh hi. Tua hi a, mikhuasuak khat i hihtheih nadingin kikhalna(pnf;urf;) neih ding zong kisam hi. Tupna sangpi i neikha phial zongin kikhalna i neih tuan kei leh kikhuasuakzo tuanlo veve ding hi.\nLeitung ah Japante pen kikhalna a nei penin na kigen hi. Tua hang mahin Christian 1% bekbek a om kiukiauna Japan gam in Pasian' thupha ngahin, na khangto pah hi. "Leitung Bawhlung Kumpi" a kici Brazil mi Pele bang in zong bawhlung siam mahmah kawm leh kikhalna neih mahmah thuahkhawm ahih manin hih dinmun ciang a tungthei ahi hi. Tua banah Leitung ah mihau minthang ahi Ford Motor Company neipa Henry Ford (1863-1947), Kahpasik Company neipa Andrew Carnegie (1835-1919), mihau minthang Rocke Feller(1874-1960), leh tu laitak leitung ah mihaupen-a kigen Microsoft Company neipa Bill Gates(1955 b) te bang in kikhalna a neih man mahun hih dinmun ciang a tungthei uh ahi hi.\nZomi sungah zong a etteh taak, kikhalna a nei pawlkhat ki-om a, tuate sung pan pawlkhat i en ding hi. A masa penin Zomi gam makaipi khat ahi Col.Khen Za Moong bang kikhalna a neipha mahmah khat hi a, zu leh zatep cihte zang lo, paktat ngei lo, neek leh dawn zong kidawm, hun a zahtakpha mahmah khat zong ahi hi. A tangvalno lai bangin na paktat nuam bang hileh a meel hoihin, kimawl khawng zong siam ahih manin nungakte in na lamnaih mahmah uh hihtuak hi. Colonelpa in a genna ah,"Mihingte in maizum theihna (t&Sufw&m;) leh lautheihna (taMumufw&m;) cih kinei a, tua in hong keem hi," ci-in gen hi.\nA nihna ah Zomi biakna makaipi khat ahi Rev. Dr. Do Suan Mung bang zong a neu tung mah-a kipan zu, zatep cihte na zang ngeilo banah kampau mukpau leh gamtat luheek cihte kidawm mahmah hi. A khangno lai bangin biakna sungah kinak hel mahmah hi. Ahi zongin laisim ding kipelhsak tuan lo a, nitak inn a tun' teh a lai sim veve ahih manin Outstanding (vl&nfcRef) bang na ngah veve hi. Zomite kia bek in hi lo-in, minamdangte nangawn in zong mihoih, migina, mimuanhuai khatin hong ciapteh sak uh hi.\nA thumna ah Zomi kimawlsiam khat ahi Sia Thang Sian Khup @ armifjzL bang bawhlung siam mahmah kawm leh kikhalna neih thuahkhawm ahih manin na kipakta ciat a, University selected sung nangawnah na kihel kha hi. Tu-in Kimawlna lam (Sport Department) ah Assistant Director (vufaxmufnTefMum;a&;rª;) ciang bang hong tungto ta hi.\nTua ahih manin i khuasuah nop taktak leh kikhalna (pnf;urf;) neih ding hanciam ni.\n4. Pasian' Maipha Zong Ni\nMihing lam pan bangzah takin tupna nei-in, hanciamin, kikhalna i nei phial zongin Pasian in hong panpih kei peuh leh kikhuasuakzo tuanlo veve ding hi. Tua ahih manin Pasian' maipha i zon' tangtang ding kisam hi. Mihing in geel a, Pasian in tangtungsak hi.(Pau 16:1) Pasian' maipha zong ding cih ciangin Pasian pen nambat khatna ah koih denin ama' deih bangin nungta, gamta ding, gam paizia zui lo ding, kim leh pam omzia zong zuilo ding, Lai Siangtho' hong hilhna bang zui zaw ding, cihna ahi hi. Hih pen zingsang khat sung khawng bek man'ding hi lo-in, khantawn man' ding ahi hi.\nAbraham Lincoln in tupna kician a neih banah a tupna a tangtun' theih nadingin Pasian' maipha na zong ngiat hi. Nisim mahin Lai Siangtho sim denin, thu na ngen den hi. A neu tung pan mahin zu ne nuamlo hi. Tua ahih manin Pasian in a tupna tangtungsak a, US President na suak hi.\nUS mipil(Scientist) minthang Werner Von Braun (1912-1977) pen Pasian a zahtak, Pasian' maipha a zong den khat hi. US te' khapi tung kah nading rocket a bawl lai-in Pasian' phalna a om kei leh mihingte khapi tung kitung zo ngeilo ding, cih thei ahih manin khitui luangin khukdin a, Pasian kiangah huhna ngen hi. Pasian in a thungetna dawng ahih manin ama' bawl rocket tawh July 20,1969 ni-in US te khapi tungah va tung takpi uh hi.\nTu laitak leitung ah mihaupen-a kigen Bill Gates (1955b) bang in Pasian' maipha zong den a, Mate 5,6,7 sunga mual tung thuhilhna teng bang kamngah hihtuak hi. Amah pen van hoihlo sepna peuh tawh a hau na hi peuhmah lo hi. Pasian in leivui sung panin computer sunga kithuah Microsoft a kici vanneu khat musak hi. Tua pan Microsoft Company hong nei a, tua tawh hong hau ahi hi.\nTua ahih manin mikhuasuak i ut leh a masa-in tupna nei masa photphot ni. A nihna ah i tupna a tangtun' theih nadingin eimahmah in hanciam ni. A thumna ah kikhalna nei ni. A lina leh a tawpna ah Pasian' maipha zong ni.\nLai gelh pa Sia Gin Sian Pau @GSPau in Zomi eLibrary / Laibusaal ading in phalna hong piak ahi hi.\nKammal Hoih Pasian Thu Thuluui/Articles\nItem Reviewed: MIKHUASUAK. Agelh - GSPau Description: Rating: 5 Reviewed By: Cinpu Zomi


url: =A manpha mahmah Mehthuk. - Laibu Saal\nHome > Thuluui/Articles > A manpha mahmah Mehthuk.\nA manpha mahmah Mehthuk.\nMehthuk gah pen a tui tam in a lim mahmah mehgah khat ahi hi. Cidam nading in thupi mahmah cih zong ih theih kim tek ahi hi. A mel a san mehthuk sungah Vitamin A,Vitamin C, Vitamin K, Phosphate leh Pottasium dat tampi ki hel hi. Pumpi ading aki tamsaplo Sodium, Fat, Chorestrol leh Calorie te tam ki hel lo hi. Tua ban ah cidam nading a kisam Thiamine, Vitamin B12, Magnesium leh Zinc dat zong kihel hi. Mehthuk gah sungah Viber tampi ki hel ban ah tui tam ahih manin hong gilvah sak thei an khat ahi hi.\nMehthuk gah in hong piaktheih hamphatna tuamtuamte\nü Ci leh Sa cidam sak in ngeksak ban ah etlawm sak hi. Banghang hiam cih leh mehthuk sungaa aki hel Beta Calotene dat in ci leh sa nikat na pan dal thei hi. Lycopene dat in zong nikatna pan dal thei aa biangvun guaina pan hoih tuam sak hi.\nü Vitamin K leh Calcium ki hel ahih manin guh leh taang cidam sak in khauh sak hi. Lycopene dat in guh leh taang to sak thei aa guhpa natna pan dal thei hi.\nü Cancer tuamtuam pan dal thei hi. Mehthuk ah a ki hel Lycopene dat in Naubu gong cancer, naubu cancer, Kamsung cancer, Gawl cancer, Gilpi cancer, Gilzial cancer,zunbu cancer cih bang cancer tuamtuam a piangloh nading in dal thei hi. Mehthuk sung ah aki hel Antioxidant, Vitamin A leh Vitamin C te in cell a susia thei free Radical te a do sak hang ahi hi.\nü Chromium a ki ci dat hangin Sisan sungah a khumdat phazah a hoihbek ding in kem thei ahih manin sikhum zunkhum natna pan dal thei hi.\nü Vitamin A ki hel ahih manin mittha hat sak hi. Zan in khuamuhlohna pan zong dam sak thei aa kum tam khit mittha beina pan dal thei hi.\nü Vitamin A kihel ahih manin sam cidam sak hi. Sampatna pan a sahsak theihloh hangin tu aa sang etlawm sak zaw hi.\nü Kal ah suang thamna pan zong dal thei hi. Mipilte in a kantel na ah mehthuk nisim a ne te pen kal cidamlohna tawh ki pelh zo hi ci hi.\nü Pumpi ci leh sa natna pan dam sak thei hi.\nü Cibawkna zong damsak thei hi.\nü Pumpi thauna kiamsak in hong gawng sak thei hi. Na gawng nop leh mehthuk nisim in ne den in. Kiallap dingin mehthuk toh ne lecin mehthuk sungah tui dat leh viber dat tampi kihel ahih manin Calorie leh a thau tam pianglo in gil hong vah sak thei hi.\nü Zatep te in mehthuk nek ding ki sam pha deuh hi. Banghang hiam cih leh mehthuk in zatep hangin apiang thei natna tuamtuam te dal tuam thei hi. Mehthuk sungah aki hel Chrologenic leh Coumaric a ki ci acid te in zatep hangin tuap siatsak na pan dal thei hi.\nü Vitamin B leh Potassum ki hel ahih manin sikhangna pan dal in chorestrol phazah zong ahoih bek dingin kem hi. Tua ahih manin lungtang siat vat na leh pumpi zaw natna pan dal thei hi.\nItem Reviewed: A manpha mahmah Mehthuk. Description: Rating: 5 Reviewed By: Cinpu Zomi


url: =Ngaih Anglai Zal Dingin – 1 ~ Hau Za Cin :: ZOMI DAILY\nposted on 12 September 2015 at 9:29 pm Lomkholna: Article, Hauzacin\nNgaih Anglai Zal Dingin – 1\nRangoon Institute of Technology (RIT) pan Bachelor of Engineering (Civil) a zawh ciangin Suanno zong a lunggulh mahmah Singapore ah nasep zom dingin a paisuak pah hi. A sang tawpma pek pan a nasepna ding Singapore ah construction company lian mahmah khat in a ‘khaamsa’ ahih manin a kigenkholhsa bang un laisim zawh pan nipi kal nih sunga Singapore a tun ding ahi hi. A paina ding laibusan (Passport) khempeuh a sangkah laiin a bawlsa hi a, a paitheihna ding visa zong a sepna ding Heng Do Construction Co. (HDC Co) te in a vaihawmsaksa hi.\nA taktak in Suanno in bel a sang man lian leh khua lam ah ciah vilvel phot dingin, Nipini nitak sima laikhak a gelh, Monday sangkah ciang Laito (post office) pan a khak zel pen ‘a tung takpi hiam’ cih va kan phot leh a ut ahi hi. Khut liing daldal a gelh daldal pen Niangno in a ngak takpi mah hiam cih a tel nuam phot ahi hi. Niangno maan leh laikhakte hong tung zel in, khualzin lemtaang a om sima ‘ngalsa keu’ hong khakzel te zong a takpi mah hiam ciin va en nuam ahi hi. Va en nuam cih hang a tuate a va munuam hilo in, a taktakin pen Niangno kiangah va tawlnga hit-hiat nuam ahi hi!\nAhi zongin nuntakna ding leh mailam ngaihsutna tawh a ut mahmah, a lunggulh mahmah Niangno kiangah laitual leng manlo in a maban Singapore HDC Co te kiang a tunsuk a kul hita hi. Cikciang kimu kik dinga, cikciang khawlkhawm ding cih ngaihsutnate van ah khai mah bangin huihlakah hong mang hiaihiai hi. Niangno ka mu kik takpi diam? Niangno in keilo midang khat peuh ana ngai kha diam? Niangno in amah ngailo sa in kei hong mawhsak kha diam….. Laikhak sungah ut ut kigelh thei a, lungsim takpi pen mittang kimu, maitang kituah mah in kiho leeng itna kipkho taktak kitel pan hiven maw!!\nSuanno leh Niangno te mailam ding ngaihsut haksa buang ei…\nNiangno ngaihsutna ah, “Ka u Suanno in kei sangin sum leh pai deihzaw, kei tawh kimuh ding sangin Singapore muh ding lunggulhzaw, kei tawh tomvei nunnop ding sangin singdang lianu te tawh laitual lengkhawm nuamzaw… hi inteh” ciin a ngaihsutna hong lian deuhdeuh hi. “I mailam ding ka khualna, i nuntak a nopzawkna ding ka khualna tawh hih bang a kalsuan hi ing; nang kong itlohna hilo hi; nang kong ngaihlohna hilo hi…” ci a laikhak tawh a gelhsa laidal khempeuh in Niangno lungsim nem lah dekdek in, a hun sawt semsem – ngaihsutna sau semsem; mun leh gam kigamla semsem – ngaihsutna in banlo semsem… ‘Oh! U Suanno in hong ngai takpi mah ahi tam maw! U Suanno in hong ngai takpi mah ahi tam maw!! Kei sang paalzaw lia honem duangah bangta ahi tam maw!!..\nSuanno zong a lenkhiat ding laitak in Rangoon vanlengtual pan vanlengtual nasemte telephone tawh a kiho ziauziau amuh ciang lung ngaingai in, “Niangno ka hopih theihna ding om leh ut sing maw, a aw za nuam si ing maw” ci ngaungau liang hi. Niangno tawh a kizopna theihna omsun uh lah laidal bekmah hi a, tua laidal lah ni tampi pai hilai hi. Niangno beek a u Suanno khualzinma in Rangoon hong zinsuk thei leh cih ngaihsutna om a, ahi zongin tua tantan khualzin ding cih pen Zomi te ngaihsutna ah om nailo hi. Zogam pan Rangoon zin thei dinga ngaihsutte bel – galkap te, kumpi nasemte leh siamsin sangnaupangte khawng bek ahi hi.\nTua manin Suanno zong Niangno tawh kithuza hetlo bang phial in lungzuang takin vanleng sungah lut suk in a nasepna ding Singapore lam zuan in a leng vangvangta hi. Tua hun laitakin Niangno kiangah om hileeng nak ‘hekciai’ sam inteh mate!\nPrevious: A Vang Liat Na\nNext: Zotawi lianu mah.. (Tangthu)\nMalaysia, Hang Tuah vengah Motorcycle 15 meitawh kihalsak ~ ZD


url: =Written by Khup Khawm Mung\tTuesday, 21 February 2012 20:08 Singapore ah 2012 Zomi Nam Ni nuamtak kizo\nZomi Innkuan (Singapore) inntek in A 64 Veina Zomi Namni nopcitak in kibawl hi. Feb 20 ni pen Singapore a te a ding in holiday hi lo a hih man in nasep/sangkah man khit ciang in inn bang nawn lo in biakinn kidelh ngeingai hi. 7 pm pan in Pu Pau Khan Khup te innkuan thu siamna tawh viamim huan, zasa leh sing+mawngphalkan kine ziahziah hi.\nZomi sung ah lasa minthang a hih ban ah Zomi leh Zogam a it mahmah lasiam Thawn Kham, Cingsan & Thangno leh Khaipi (Banzaal) te hong kihel thei uh in lasakna tawh mipi hong thalawp sak mahmah khit uh ciang in Pu Hang Khan Lian in ZND special thugenna kicing tak in hong nei in mipi ki dai khipkhep hi.\nZomi, Zogam, Kawlgam leh Leitungbup a ding thungetna Rev Nang Sawm Piang in hong makaih khit ciang in Thangho leh Liando Lam tawh mipi kilam ngeingai in nuam kisa mahmah hi.\nRev Vungh Suan Kham thupha piakna tawh hun nuam tak in kizo in a ut khempeuh man (photo) lakna ki nei ngeingai hi.\n- Lasa Thawn Kham, Cingsan, Thangno, Khaipi leh music tum khempeuh\n- Biakinn hong zepsak khangno te\n- An (vaimim) hong huan sak khangno te\n- Video leh man (photo) hong laksak te\n- Thugen, hunuk, thunget hong makaih khempeuh\n- Hong kihel mimal khempeuh\n- Hih lai a sim khempeuh\nZIS Media leh Communication\nMan (photo) link: https://picasaweb.google.com/104276432307022335511/ZomiNamniSingapore2012?authkey=Gv1sRgCKaNuN_J4s_q3wE\nVideo highlights: http://www.youtube.com/watch?v=7Y1c7mMKYaY&list=UUpFN_AYyzsIg4PdCGlcopIA&index=1&feature=plcp


url: =Malaysia ah nupi khatin kum 2 aphapan atapa agawl atsak in si :: ZOMI DAILY\nposted on 18 June 2018 at 10:18 am Lomkholna: Malaysia, News, Sawltak, World\nMalaysia, Pahang State sung aom Maran Town sungah nupi khatin kum 2 bekbek aphapan atapa agawl atsak cih NST pan kiza hi. Hih thupiang pen zanni Sunday zanlam in Maran Town, Felda Jengka aom amau innsung tektek ah thupiang ahihi.\nSunday nitaklam 8:40pm hunpawl in lupna inndei Bedroom sungah anu in naungek ii agawl pen ahiam mahmah khattawh atliamsak hi. Tualaitak apasal in mukhalian a, azi pen thakhatthu in sawnkhia in, atangek tawipah saisai hi.\nTuakhit ciangin amanlang in Bandar Jengka Hospital ah taipihpah vingveng hi. Ahi zongin Hospital ah atunzawh asawtlo in tua naungek pen sisuakpah hi.\nHihte nupa in ta akigawm in 3 anei uh hi a, agawl atliam athuak naungek pen aneu penpen ahihi. Apa in Hospital ah amanlang in taipihpah a, ahi zongin Police Report abawlmadeuh nitaklam 9:45pm hunpawl in tua naungek pen sita hi ci’n Medical Officer te’n genkhia uhhi.\nHihvai tawh kisai in State Criminal Investigation Department chief Senior Assistant Commissioner Othman Nanyan in agenkhiatna ah atapa athatlum anu pen kum 31 aphakhinkhat hi a, hihvai hangin kimankhinta hi ci’n genkhia hi.\nCID thukante’n tuciangciang amuhkhiatna ah atapa athatlum anupen tuabangin agamtat laitak in alungsim manlo, amuhna manlo, Hallucination hiding hi ci’n genkhia uhhi.\nMore: Malaysia College sangnaupang numeikhat ata that ahih main thu kibawl\nAhi zongin abeisa in tua nupi pen bangmah lungsim manlo, Mental illness cihtetawh zatui akibawlna Record bangmah omlo cihi. Police te’n apasal tungtawn inzong Statement Record bawllaiding uh cihi.\nHihvai tawh kisai in atapa athatlum nupinu pen “Section 302 of the Penal Code for murder” thukhun ombangin thu kibawlding, athu kikankhiading cih kiza hi. Sawltak #zomidaily\nPrevious: Khutdawhngen nam tuamtuam\nNext: University kahdingte Major telzia leh Major teldanding


url: =Bangkok ah numei khatin dailenbuk azat laitak gul in anuaipan tuto :: ZOMI DAILY\nposted on 10 July 2017 at 11:35 pm Lomkholna: News, Sawltak, Thailand, World\nThailand, Bangkok khuapisung aom mihau te bekin aleizawh atamman mahmah Luxury Housing Estate te ii dailenbuk “Toilet” sung khatah kalkhat sungin gulpi nihveitak kimu cimawk hi.\nInnnei, innteeknu pen kum 42 aphakhin Panarat Chaiyaboon kici minnei khat ahihi. Amahpen Food Company Executive khat hi a, nungkal Monday ni in dailenbuk azat laitak gul golpikhat dailenbuk sungpanin pusuak in ataw tuksak cih The Nation News pan kiza hi.\nPanarat Chaiyaboon pen abeisa Monday ni in innnuai Downstairs Toilet ah dailengding in paisuk cihi. Dailenbuk tutna Toilet Bowl tungah atut laitak in ataw khuaideh bangdan in nasa ahih manin adingkhiatleh dailenbuk sungah gulpi khat naom cimawk hi.\nToilet Bowl ii tuikivung sungah gulkhat alu dawkto, alamto amuh ciangin laulau mahmah hi.\nTuaciang in dailenbuk atutna Toilet Seat pen khakcipsuk in, atungah vangik khattawh delhsuk hi. Ataw panin siluang ahih manin Phayathai 3 Hospital ah amanlang in kipuak hi.\nZato atun ciangin Doctors te’n banggul cih theicianlopi in gudal nadingin Antivenin sunngamlo uhhi. Tuaciang in tua Luxury Estate sungah Security Guard te Phone tawh hopih in bang gulnam ahiam cih a ending in kisawl cihi.\nSecurity Guard te’n Toilet hemkhia in, tua gulpen Python akici thamgul namte cih kithei ahih manin, akisam bangin Doctors te’n zatui bawlsakpan uh cihi. Tua Python pen Foundation te tungah ki ap cihi.\nHih Luxury Estate innte pen atamman mahmah hi a, Thai Baht 8 Million panin 30 Million kikalbang amannei innlianpi te ahihi.\nHih innpi sungah innkuan mi 6 aomkhawm uh hi a, anu uh gul in atuk khitzawh laupipi in aom uh ahihi. Tuazawh asawtlo Sunday ni in atanu kum 15 aphapan khatin khutsilding in apaileh tua Toilet sungmah ah gul golpi khatmah muleuleu ahih manin, tua innsung ah omngam nawnlo in meltheih te kiangah kituah ciliang hi.\nInnteek tezong hihbang in gul tampi aompen Foundation hoihtak in kibawllo ahihman hiding hi ci’n Media te tungah genkhia in, Housing Management te’n Action alakding uh Complain bawl cih kiza hi. Sawltak #zomidaily\nPrevious: South Korea gamsung Highway khatah mawtaw 7 ki phukhagawp in mi 2 si, adang 16 liam\nNext: Klang vengsung Nurse numei khat ii mawtaw tungah Bomb akoihpa kimanta


url: =Hunbit a Pasian na sepna ~ Rev. Khup Za Go :: ZOMI DAILY\n1. Field Director, MBA-9 (1971-82)\n1971 kum M.A. a zawh ciangin Manipur Baptist Association Nambat 9 (MBA-9, a nung ciangin Chin Baptist Association, CBA kici) makaite deihsakna tawh Field Director (a nung ciangin Executive Secretary kici) sem dingin a cialna bangun khasum tawmcik sangin Pangzawl a inn uh pansanin sem hi. 1972 ciangin Tangnuam Christian Centre innlam a kizawh ciangin tua mun Office-cum-Residence danin a luah uh hi. 1972 pan 1974 sung CBCNEI (Council of Baptist Churches in North East India) Executive Member khatin pang hi. Kum 1973 September–December sung teng America-ah thusin in pai hi. Kum 1976 ciangin zum leh bookroom kithuah in Lamka New Bazarah taihinn khat sapin Tangnuam Christian Centre pan a gal kai hi. Tua kum February 20-23 sung Jorhatah CBCNEI Silver Jubilee siim dingin CBA panin tangmi hunkhop khat tawh pai hi. Tua Jubilee hunah CBA pen neihsa piakna lamah a thuman hi cih pahtawina lai ngah uh hi. Tua banga CBCNEI tung pan pahtawina a ngah uh Topa tungah nuam in March 2 Nipini sunin Tangnuam biakinnah lungdam koh kikhopna a bawl uh hi. Kum 1977 in New Lamka-ah CBA in zum a neih zawh ciangin New Bazar panin kisuan phei leuleu hi. 1977 kum March 29 ni in amau zong New Lamka-ah inn a neih uh ciangin Tangnuam panin kisuanin tua panin zum a kah hi. Aman a gennaah: “CBCNEI Kumcin khoppi a 27 na Garo Hills Ningshangram khuaah February 24-27, 1977 kum ahawh tawh kitonin CBCNEI khoppiah tawlnga loin kum sagih a kizoma ka paina hi”, ci hi. June 25, 1978 in Pastor ordinantion ngah hi. Tua banga a sep sungin pawlpite sawlna tawh July 1978 a kipan Serampore College, Calcuttaah B.D. kum thum sung kah dingin a zi tawh kuan a, April 1981 in B.D. manin tungkika, a sep ngei zom to hi.\n2. Director, CLC (1982-86)\nCBCNEI nuaia lailam nasepna ahi Christian Literature Centre (CLC), Guwahati-ah sem dingin CBA General Council thukimna tawh November 3 ni in Imphal pan vanleng tawh Guwahati zuanin a zi leh tate tawh pai hi. Lailam tawh kisai nasep pen ama kilawpna lam ahih banah CBA in CBCNEI level a sem thei ding tangmi khat a sawl zo suaka, a lungkim mahmah hi. CLC-ah Director a sep sungin England, Germany, Indonesia leh India gam sung mun tuamtuamah zin kawikawi hi.\n3. Mission Secretary, CBA (1987-92)\nGuwahati CLC a sepna pan ciah in CBA-ah a sepkik ciangin CBA makaite in Mizoram CBA pawlpi van dingin Mission Secretary minvawh in semsak hi. 1987 kum May 26 nitak nai 6 in Champhai a Pa Cin Khan Thang’ innah Mizoram CBA Committee ci in kamkumna nei uh a, upadi zong gelpha in Zomi Baptist Church (ZBC) cih ding thukimin thudang tampitak zong a gel uh hi. Tua a kipanin Mizogam sunga Tedim kampau zang mite omna khua pawlkhat Ngur, Vapar, Murlen leh Ngaizawl pha in a zin kawikawi hi. June 10 ni in Champhai a Lalchungnunga’ inn Chhura Hmun kici pen ZBC zum a sap dingin kipan uh a, tua munah amah guakin a giakpah hi. A zing sun ciangin Cin Khan Thang, Kham Do, Suan Za Thang, Cing Ngaih Lian, Suan Lian Thang leh Vial Go-te tawh zum mah a puahkik uh hi. June 14 Nipini in ZBC zum leh biakinn dinga kisap Chhura Hmun-ah zing nai 10 in kikhawm uh a, mi 60 bang pha thei uh ahih manin, pawlcing a kisa phial uh hi. Pawlpi in tutphah nei nai lo ahih manin YMA (Young Mizo Association) tutphah kawm uh hi. Biakinn bawl kul ding ci in Champhai ZBC Building Receipt bu bawl ding a thukim pah guap uh hi. June 20 ni in Mizoram Co-operative Apex Bank, Champhaiah Zomi Baptist Church min in A/c 8/1 dt.20.6.87 sum tang Rs.200.00 tawh a hong uh hi. June 21 Nipini in khatvei a kikhopna sa uh ahih hangin ZBC zum leh biakinn apna nei uh a, Upa Cin Khan Thang in thuhilh in aman thungetna a nei hi. Tua hunah lapawl “Ka khual zinna nuamsa semsem ing” cih sa in sumpi Rs.75.20 leh kikhawm 65 a pha uh hi.\nAugust 13 ni in CBA Executive Committee tukhawm a, pumpi thahat lohna hang tawh amah pen Lamka Khawk Pastor dingin koih in Pastor Lang Gin pen Mizoram Pastor dingin seh uh hi. Lamka Khawk Pastor a sep sungin nihvei ZBC gam sungah a hawhkik hi. A masa in November 4 pan December 18, 1991 sung Upa Pum Za Do tawh hawh a; a nihveina ZBC Khoppi leh vaihawmna Vapar a kihel dingin CBA minin Siapi Shiing Khan Thang, President, CBA, Dr. Thang Khan Piang, Rev. H.S. Hatzaw tawh Lamka pan January 7, 1992 ni in Dr. Piangpu’ Maruti Car zangin pai in January 23 ni in Lamka tung kik uh hi. Vapar khua khoppi hun sungin Rev. H.S.Hatzaw in Vapar ZBC Biakinn honna nei a, amah leh Siapi Shing Khan in thuhilhna hun zangin, Dr. Piangpu in nitak khat cidamna thu genin sun in cinate en hi. Kum 1991-92 sung CBCNEI Vice President zong sem ahih manin NEI sungah komiti in pai kawikawi hi.\n4. Executive Secretary, CBA (1993-1997)\nKum 1993 a kipan 1997 dong CBA Executive Secretary semkik hi. Tua hun sungin Pawlpi phalna tawh a kha sum paipih in 1993-95 sung United Theological College, Bangalore-ah M.Th. (Church History) sinin om hi. Tua pan a ciahkik May 1, 1995 a kipan Executive Secretary mah len to hi. 1997 kum September 10 ni in Voluntary Retirement CBA Pawlpi upadi banga a piak ding ngen a, CBA Upa vaihawmte in zong a ngetna bangin sang hi. Tua bangin kum 1971 pana Pawlpi nasema a kipiak zawh kum 27 a cin kumin pension a suak hi. Amah a ginalo leh a cingtaaklo pen in kum tua tan Topa min tawh nasem min pua khata a om theih pen lamdang sa in Topa tungah lungdam thu a puak hi.\n5. Lecturer, JRTS (1999-2000)\nCBA pan pensen a ngah khit kum nih tang bang Shillong-ah tawldama a om zawh ciangin John Roberts Theological Seminary (JRTS), Mawklot, Shillong-ah kum 1999-2000 sung Lecturer, Church History Department-ah sem hi. Hih sang pen 1887 kum peka Missionary-te in a pat uh hi. Amasa in Cherra Theological College kici a, 1994 kum ciangin Cherra panin Mawklot-ah a kisuan ciangin JRTS kici hi. Hih sangah Mizoram biakna makai masa Rev. Liangkhaia leh Chin State panin Rev. David Van Bik-te khawng a kah ngei uh hi. Cherra pen North East India Mission mun om masa khat hi a, missionary-te khutma tu dongin inn leh gam muh ding omna munah a sep khak pen a nuam hi. Hih sangpi-ah a sep kum November 20 ni pen JRTS Day hi a, Chief Guest dingin Wales gam panin Dr. John Roberts’ tunu Imogen Roberts, kum 80 val a pha khin pai in hun nuam takin a zang uh hi.\n6. Pastor, ZCF, (2001-2005)\nIndia khawpi ahi Delhi a Zomi Christian Fellowship (ZCF)-ah January 2001 a kipan Pastor sem hi. Delhi ZCF pen ama adingin mun thak leh a kikhop ngei lohna mun hi lo hi. Lamka leh Guwahati-ah a sep sung gam dang a zin ding leh a ciahkik cianga report a piak theihna leh amah zong thungetna leh gift khawng pia in limtakin ana zindo ngei Pawlpi ahi hi. Bek tham loin a kiphuat tung lai (1980 kiim) MP Pu N. Gouzagin quarter khawnga kikhop lai akipan Delhi a hawh sima a kikhop zelna mun ahi hi. Tu in tua hunlai bang nawn loin member zong kicingta ahih manun Nipini simin Free Church, Parliament Street-ah kikhopna nei hi. Hih Free Church pen 1976 kuma Faridabad khua Thomson Pressah Tedim Lai Siangtho a kikhet laia proofreading sema amah bek lungzuang lua-a a omna, tu in pawlcing taka Zomi sanggam u leh naute tawh Topa phata a kimuakna mun, bek tham loin Zomite Pastor a sepna mun suak ahih manin Topa tungah lungdam a ko hi. Tua banah hih munah Pastor tavuan a letna tawh kizuia a tavuan dang khat pen Zomi Christian International kici thukizakna khat hawmkhiatna tawh Pasian thu a tangko ahi hi. Kum 1961-63 sung Zogam leh Zomite itna lungsim tawh Zangkong khuapi pan Nipikal sima kihawmkhia Zomi Tangko kici zumah a sem ngei hi. Tu in tua zawh kum sawmli ciangin Delhi khuapi pana Lungdamna Thu puakna a kihawmkhia Zomi Christian International kici a sep leuleu ciangin lungdam in Topa min a phat hi.\nPrevious: To… Ka Lawm ~ Thawnpu\nNext: Myanmar gamsung biakna dinmun tena ah Buddhist te kiamsuk lamah khangto


url: =Milim (puppet) tawh kibang CNF te Supreme Council ~ Tual Khan Suan :: ZOMI DAILY\nposted on 17 June 2012 at 6:11 pm UTC+9:30 Lomkholna: Article, Politics, Tualkhansuan\n(Supreme Council is just a puppet of CNF) Chin National Front (CNF) te’n a thakiamna pan un tha lak kikna ding’n bang ci bangin panla ding, bang lampi zui in bangci sep ding cih pen a makaite uh khuak keuna thupi pen ahihi. Banghang hiam cih leh, CNF a kiphuh cillai in Chin State buppi sunga minam khempeuh a huam ding ngimna tawh kiphuh a hihna zui in, Chin State sunga om kampau tuamtuam a zang minam tampi in zong tha pia uha, panpih tek hi.\nTawlkhat khit ciangin Haka kampau minamte i kellu phum a hi angsung bek etna a neih det uh pen hong kilang khia a, CNF pen a mau a bek suahsak utna leh Chin State pen a mau bek uk ding cih lungsim hangin CNF sung mahmah ah Falam kampau minam leh Haka kampau minamte sungah kitel khialhna lianpi om ngei hi. Khangno makai thakte in Chin State pen Haka mite a ding leh minam kiliatsakna lungsim neih luatna hangin CNF pen kua mah in tha pia nawnlo in bei dekdek phial hi.\nTua bang hun lai takin CNF makai te’n zong Kawl ngian khat hong zang kik uh a, CNF pen mipi’n tha a piak kik theihna ding lampi hong zong kik uhhi. CNF sungah a lutlo, a pualam a mipi zahtak makaite sam in mun pia leng mipi in CNF pen thapia kik ding hi, cih muhna hong nei uhhi. (Hih munah pawl a lutlo mikhat pawlpi upa sem sak cih pen thuneihna taktak kipialo ding cihna a hihi. A lim bek a hihna kilang mahmah hi). Tua a hih manin CNF huang sunga omlo a mau zawh ding, mipi zahtak makai pawlkhat sam uh a, December 12-16,2011 sungin India-Burma gamgi mun khatah CNF in khawmpi lian nei hi.\nTua khawmpi lian sungah CNF te i Supreme Council pen makai zahtak mi (21) tawh lam khia uhhi. Tua sungah CNF pawlmi a hilo pawlkhat, Dr. Za Hlei Thang (Falam Township), Pu Lian Uk (Halkha Township), Pu Kip Kho Lian (Tonzang Township), Thang Nang Lian Thang (Teddim Township), Pu Zo Tum Hmung (Thantlang Township), Pu Benjamin Turing (Matupi Township), Pu Thang Ning Kee (Mindat Township), Pu L. Chhangte (Mizo), leh Dr. Lian Hmung (Expert) te hi a, CNF pawlmi sung pan Pu Thomas Thang Nou (CNF), Pu Thang Yen (CNF), Pu H.C. Ral Hnin (CNF) te kihel hi. (CNF Press release 1/2012)\nTua CNF te’ Supreme Council pen a mau i gelna leh genna zui in gen kik leng, “CNF tawh kisai khempeuh ah thu neihna sang pen a nei ding leh CNF i kilam khiat zia ( Organization Structures) zui a vai (affairs) tuamtuam ah a encik leh a van ding lutang pen a hihi”, ci uh hi. Tua bek hilo, CNF gamtatna khempeuh ah tavuan la ding hi a, mailam ah CNF paizia ding lamlak ding hi ci uhhi. (The supreme council of CNF will take all responsibilities for CNF’s activities and guide for the future planning of CNF’s affairs). Hih bang thu pen galvan tawi kipawlna khat sungah a om ngeilo thu khat a hih manin lungdam huai mahmah thu tawh kibang hi. A hizongin a taktak in tua bang mah a hi hiam?\nHih bang thu a om laitak in Kawlgam kumpi in Kawlgam kihelna ding a gelna zui in Kumpi leh CNF te kihona hong nei uhhi. Tua kihona sung ah, CNF in Kawl kumpi tungah a ngetna sung pan CNF in Tedim khuapi ah zum hon ding cih hong kihel kha hi. (Hih pen CNF tangthu sungah Chin State pen Haka te’n uk ding cih lungsim a om den, tu dong a om suak lai thu tungtawn ah Tedim uk zawhna ding ngimna a hihi.) CNF in Tedim ah zum hon ding pen a mun leh mual a teng khua nu leh khua pa te’n deihlo a hih manin nial uh a, Kawlgam kumpi U Thein Sein tungah zong deihlohna thu gen in lai gelh uhhi.\nTua thu hangin Supreme council of CNF te’n February 22-24,2012 sungin USA gam sungah thu kikupna nei uh a, tua thukikupna ah Tedim a CNF te zum hong ding vai tawh kisai nakpi takin kikupna nei uhhi. Tua thu kikupna sung pan a thukimna om bangin tulaitaak a Chairman a sem Pu Dr. Za Hlei Thangin nimit February 23,2012 ni’n letmat thuh in ” CNF in Tedim a zum hong ding vai pen, a mun leh mual a teng khua nu khua pa te deihna tawh kikelki in kisem lo ding hi” cin thusuah bawl hi. Hih thu suah pen CNF te i thu neihna sang pen nei a hi Supreme Council te bawl a hih manin CNF in zong zui leh zahtak ding in ki um pah hi.\nA hizongin CNF te laihawm Lom 1,hawm 1 May 2012 sungah “CNF zum kihong ta ding” cih thulu nuai ah, Tedim ah zumtu ding pen Pu Hau Kang tavuan kipia hi, cih thu a suak kik hi. Hih lai hawm pen CNF te i media (info) leh publictiy pan a kihawm khia hi a, CNF te i policy tawh kisai kigelhna laihawm a hihi. Tua banah hih laihawm sunga om lai khempeuh CNF te i thukimna tawh kisuak sak a hihi.\nCNF te’n Tedim a zum hon ding vaitawh kisai in CNF te Supreme Council thu suah leh CNF te policy tawh kituak a kisuah laihawm sunga thu nih pen kibanglo in, kikelki sinsen mawk hi. A hih leh hih thu nihte koi up huai zaw? CNF pen Supreme Council te lamlahna tawh a pai ding hi zaw maw? A hih kei leh Supreme Council pen CNF te’n nakphek khau tawh a deihna ua, a kaih ding hi zaw maw? CNF te i Central Committee leh Supreme Council in Chin State bup vai (affairs) ah kua thuneihna sang nei zaw ding?\nA tawpna ah Supreme council pen CNF te’n mipi tung pan thapiakna a deih man ua, Kawl ngian zang a thu neihna neilo leh nuntakna neilo a kiphuh pawl a suak hi. CNF te’n a beisa a, gamtat siatna teng a mau bek in phu ngamlo uh a hih manin a phut pih ding maiphaw (mask) a kizang a suak hi. Tua ban ah, CNF te gen ut teng mipite san theih ding deihna tawh a mau zang a gen sak ding leh CNF te deihna bang a kampau, gamtang ding milim (puppet) din mun a hihi. Tual Khan Suan\nPrevious: Sumlepaai sangin Pilna thupi zaw hi ~ Khoi Lam Thang\nNext: Kawlgam kikhelna leh khantohna Thupuak ~ CS Dal


url: =Global Buanli Family: Tulaai Leitung Thuthang tuamtuam updates Dec 11, 2013\nTulaai Leitung Thuthang tuamtuam updates Dec 11, 2013\n· Kawlgam President U Thein Sein I thusiamnatawh kawlgam sung muntuamtuam thong 12 pan gamvaai tawh thongkia political prisoner 41 tuni 12/11/13 ni in kikhah khia hi.\n· December kha 18-20 sung Mualtung mi thautawi te leh kawlgam kumpi te KNU te huangsung ah thukikupna neihding geelsa himah leh thutuamtuam hang tawh kumthak sung ah kikhin hi ci in KNU makaaite in 12/11/13 ni in genkhia hi.\n· Time Magazine te in kumsim a ateelkhiat den uh The Person of the Year 2013 ading in Pope Francis 12/11/13 ni in teelkhia uhhi. Time Magazine te in hih bang in Person of the year ateel na uhah Pope 3 kihelta a , Pope Francis athumna ahihi. 1962 kum in John XXIII kiteela, 1994 kum in John Paul II kiteel hi.\nPosted by Thang Khawm Pauzomi at 12:37 PM


url: =Thawhkikna :: ZOMI DAILY\nposted on 5 April 2015 at 11:10 am Lomkholna: Article, Biakna\nThupatna: Khrisitiante’ nuntakna pen a thokik Honpa Jesu tawh nuntak khopna hi. Khazih thokik lo hi leh i upna a mawkna hi a, kote’ thuhilhna zong a mawkna ahi ci-in Sawltak Paul in na gen hi. Ahih hangin a thokik Honpa tawh kimukhalopi-in Amah tawh nuntak khopna a piang thei kei ding hi, cih thu nungzui masate phutkhakna panin kimukhia thei hi (John 21:1-14).\nTangthu Piang Tom-et kikna: Nungzuite in a khantawnun a zuih uh Jesu singlamteh tungah hong sih peetmah ciangin a galte uh lau-in, linglawng dipkuatna tawh kidim uh hi. A upna uh leh a lametna uh zong koi-ah om cih zong thei zo nawnlo-in, Simon Peter in,“Kei nga beng dingin pai ning,” a cih leh nungzui dangte’n zong, “Ko zong kong pai ding uh…,” ci sawnsawn uh hi. Tua zan, zankhuavak nga beng napi uh, khat zong manlo uh hi. Zingsang khua hong vak teh, “Ka taneute aw, ngasa na man uh hiam?” cih dotna tawh Jesu hong kilang hi. Jesu’ thupiak bangin ngen a paih uh ciangin ngasa tampi a man uh hi. Tuipangah hong tun uh ciangin amaute tawh nekkhop dingin zing-an Jesu in na vaihawm khin zo hi.\nA Thokik Zeisu Khazih Tawh Nuntakna: Samaria numeinu tawh a kiholim mah bangin (John 4), a thokik Honpa tawh nuntak khopna pen Jerusalem khuapi, Zion mualtung cih mun thupite tawh kiciangtan ahi nawn kei hi. Khatveivei, i nuntakna pen nasepna, innkuan sung, pawlpi, aituam nuntakna cih bangin khen sinsenin i kha nuntakna pen nisim nuntakna tawh i kisaisak kha kei zaw hi. Ahih hangin Jesu nung zuihna pen tua bang nisim nuntak nasepnate panin kha thu khenkhiatna ahi kei hi. Amah a thawhkik khit mun tampi-ah kilang a, ahih hangin hisan takah ahih leh gun gei, sehnel piau tungah ahi hi, i lemet lohna penpen mun ahi hi. Pasian pen biakinn sung bek, biakpiak phatna nasia ziahziah omna bek, Nipi kikhop ciang bekin a om deuh dingin kingaihsun thei hi.\nTuate zong thupi mah hi. Ahi zongin nasem silbawl, vaikuanin i paikhiat ciangin tua in nuntakna taktak hong lakin,\ntua lai munah a thokik Honpa na om khin zo hi. Tua bang nuntakna nasepna mun, inn, laisinna, khattang kisakna, dahna, lungdamna, gualzawhna, etc… munah tha hong pia ding leh hong huh hong panpih dingin Amah na om khin zo hi. Tua lai munah Amah in hong tha dimsak ding, hong semsaksuak zo ding na khat tawh hong na ngak khin zo a, eite ihih leh a Thokik Pa i muh khak ding a thupi pen ahi hi. A kammal sungah thuklut in. Thungetna tungtawnin Amah tawh aituam thusim kisungtelna nei in. Amahmah leh ei ading hong sepsak theihnate hangin lamdangsa, lungdam kipak in om in.\nA Thokik Pa’ Kammal Hong Lawhkhakna: John 21 sung tawh a kibang thupiang khat pen Luke 5:1-11 sungah kimu thei hi. Tua lai mun mahah nungzuite pawlkhat mah in gualzawhna pen Topa’ thupiakna bang sepna pan hong pai ahihna thu na sin khol khin uh hi. Tua munah, Simon in zong, “Ahih hangin thu nong piak bangin ngen ka paai ding hi,” (aneu 4). Hih thupiang nih pen a kibang phial hi a, a kilamdanna leuleu pen khat pen thawkkik ma leh, khat pen thawhkik khit aa thupiang ahihna ahi hi. Eite in nisimin a Thu sung panin Ama hong sawlna thu simin i zak theih ding, a khiatna leh eite ading hong deihsakna i tel ding kisam hi. I nuntakna ah Pasian in bang hong deih cih i tel nadingin Pasian’ kammal, a Thu sungah hun lak den kul hi. Tua kammal banga ciin’na, sepna pen a gamtang upna kici hi. Sepkhiatna om upna pen tua na hizaw hi. Pasian’ kammal sunga kamciam thuphate a lunggulh mi in a kammalte semkhia ngam ding, nuntakpih ding hi. Tua in Pasian’ kammal maan hi, cih teci panna hoih ahi hi. “Na thute in kei hong kem a, an bangin ka ne hi. Na thute kei adingin ka kipahna leh lungdamna ahi hi. Banghang hiam cih leh nangma min in kei hong kilo hi, aw, TOPA, Vanglian Pasian aw (Jer. 15:16)!\nZingtung Bevengna: A thokik Topa tawh nuntak khopna pen Amah tawh zing-an nekkhopna tawh kipan hi. Leitung i nasepna ah sunkhua ading a kisam vitamin a om kim zing-an pha nek kul hi. I leitung si-le-sa pumpi pen thanem mahmah den zaw-in, vai dang i neih kei nak leh zingsang nangawn hun maanin i tho baih zo kei hi. Himahtaleh, meileng, vanleng, motorte tawh khual i zin ding ciangin a hun maan a tun ding i sem zo leuleu hi. Zingsangin Topa in eite hong na ngak khitna ah i kin ngaihsut zawh nang leh a sepzawh nading hehpihna ngen ciat ding hihang. Topa tawh zing-an nekkhopna- Amah tawh a kipankhia sunkhua ni manpha sungah, i ngaihsutna sangin kalsuan hoih tampi, kalsaupi i paizo zaw ding hi. “TOPA aw, zingsangin ka aw nong za a, zingsangin nangma adingin biakna bawlin kong ngak hi” (Late. 5:3).\n“Hong Pai Unla, Zing-an Hong Ne Un”: Thu haksa la haksa leh lunghimawhna tawh a kidim leitungah nasem dingin i kuankhia hi. Tua ahih manin nuntakna gualzawh nadingin Topa’ ompihna, huhna leh hong lamlahnate i kisam hi. Amah in tua haksatna teng phu-in a zogawp khin zo hi. Gentehna in mihing ahihna tawh zan niloh mah gamdaihna munah thu na ngen hi. Nungzuite in zan niloh nga bengin bangmah lawhcinna ngah ta kei le-uh zingsang khuavak dong a kuhkal zawhna uh zong ngaihsut huai hi. A zingsang ciang a thokik Zeisu hong kilang in lawhcing pah uh hi. Na hanciam, na kuhkalna a mu Pasian, na thungetna tampite kuitungin a dawn dong cikciang tung ding cih a tel Topa hi. TOPA TAWH ZING-AN- Pasian’ kammal leh thungetna tawh Topa tawh zing-an ne-in ama khephungah tu-in, amah tawh geelkhawm, ngaihsun khawm, Amah thudot ding kisam hi. Tua bangin Topa hong piak ni, i patkhiat ciangin, a kipat aa mah bangin thupha tawh nikhat khit nikhat i khum thei ding hi.\nHih munah nungzuite in zing-an ne dingin Zeisu a sap uh hilo a, Jesu in zing-an ne dingin nungzuite na zawn hi. Amah ahih lam a theih uh ciangin “Nang kua na hiam?” ci-in kuamah in a dong ngam nawn kei uh hi. A thokik Jesu tawh zing-an nekna hangin nungzuite in tua ma-a Jesu’ thugente tel thei ta uh hi. Atawp dongin Zeisu tungah citakin hangsan uh hi. Jesu ahi bangin tel thei uh hi. Ama sungah bulkipin zungthuk kha uh hi. Nungzuite’ lawhcinna bulpi pen Jesu tawh aituamin a kizopna uh hang ahi hi. Jesu in “Kei tawh lo-in bangmah na sem thei kei ding uh hi” (John 15:5b, KJV), na ci hi. Kei tawh lo-in Pasian’ na na sem thei kei ding hi, Kei tawh lo-in kumpi’ na nasem thei kei ding hi, Kei tawh lo-in sum-le-pai na bawl thei kei ding hi, Kei tawh lo-in lokho-singpua na sem thei kei ding hi, Kei tawh lo-in nuntak siangtho na nei zo kei ding hi, Kei tawh lo-in pilna na sin thei kei ding hi, Kei tawh lo-in… Kei tawh lo-in…Kei tawh lo-in, etc…bangmah na hih thei kei ding hi. I sepsep i bawlbawlna mun, koitak cih omlo-in zing-an nekhawm dingin Jesu in hong ngakna munah Amah tawh omkhawm Ni!\n– A thokik Honpa, leitung pumpi a a omlai bang hinawnlo-in mun khempeuhah om thei ta hi. Ama hong ompihna liim na phawk kha ngei hiam? Nuntakna leh nasepna-ah lawhcinglo i kisa den hiam? Topa’ aw mah i ngaingai ding hi! Jesu’ thupiakna tawh ngasa tampi a kimat ciangin mi tampitakte in Galilee tuili a om ngasate kisa kha hi. Ataktak in Jesu’ kammal sunga om ngasate ahi hi.\na in Elijah in Elijah’ vangliatna thupha a zahnih a ngahna lungngai in. Elijah in khamkham taleh, Elisha in, “TOPA nungta a, nangmahmah na nuntak mah bangin, nang kong nusia ngei kei ding hi,” a ci hi (II Kum. 2:3). Nungzuite leh Elisha mah bangin, sihna pan thoto kikin, vantunga kilato Topa’ vangliatna Kha Siangtho ompihna ngah nadingin Jesu belh tinten ding kisam hi.\n– Leitunga om adang biaknapi’ a phuankhia makaite si-in thokik nawnlo hi. Nipi ni zingsang phalvak tungin Jesu kivuina han a hawmin om ahih manin galkapte leh siampite lungmang taleh, Honpa Jesu thokik khin ahih manin upna laigil tawh Jesu sunga lametna pha khempeuh a luah thei ihi hi. Nisim Jesu tawh zing-an nekkhopna tawh thawhkikna thupha nosuah denin, nang leh na innkuan sungah hong om den tahen!\nBy: Kham Lian Suum\nAssist. Pastor, Agape Zomi Baptist Church.\nPrevious: ZAM Thupuak :: 05 April 2015\nNext: A thokik zo hi (Mt 28:6)


url: =2015 Election ~ Titus Zomi :: ZOMI DAILY\n2015 Election ~ Titus Zomi\nposted on 1 November 2015 at 7:24 am Lomkholna: Election, Myanmar, News\nMi pawlkhatin USDP leh NLD gengen uh, Zomite aadingin gentak vetlo uhhi. Ih theih pak dingin Guahtui tamluatna hang tawh Zogam dongtuahna-ah tuni dong USDP Kumpi in Tedim leh Kalaymyo kikal lampi zong sial kik zo nai kei uh, kinin nei vetlo uh hi lel hi.\nDongtuak tampi tak ih om hangin NLD in Huhna bangzah tak hong pia khia uh hiam? Kawl minamte’n bang zah huhna kidongin hong pia uh hiam? Wailuhkyaw bel Kawlmi dan hi in, amah lah Party vai hi kikeuhlo Mimal veina tawh Volunteer panpihna (Social work) nasem hi.\nCNDP (Pu Zozam Party) zong gen kul nawn kei, Pu Zozam in tuni ciang dong bangmah sem kei, a singlamteh phuh cih khawngte khantohna zong hilo pi, nidang peka Biakna Pawlpite phuhsa, Kawlmang in a phuk, A phut cil pawlpi a veimahmah te’n na sa mahmah ding hi ven, tun phut kik ni ei va cileng nak nuamlua ding uh hi. Tua bang nasep hong sem pak peuh gam aading, minam aading nasem sa lel tak pahtawina phatna in nei dep.\nHaksatna taktak ih tuah ciangin, Tuipi galpan nangawnin neihsunsun kidong tawm thiamthiamin Samkhau phel lianga kipanpih Zomite bek mah ih hih lam Zomite aneu pen pan alian pen dongin tel buang leng ut mahmah hang ei, a telsiam dingin Pasian in thupha hong pia hen o. Zomite huhna ding ci-in mi namdangte sum kidong zawzen lo uh hi. Hong uk kumpite in zong Dongtuak Huhna ci-in bang mah hong pia lo uh. (Pu Thang Khawm Pau in, Thein Sein Kumpipa tuikhang enin Kalaymyo va pai a HUH HUAI MAH EI ci-in ciah san hi ci).\nMi pawlkhatte’n ZCD in paulap ding mahmah a neihloh manin Zomi paulap uh hi, cih zong om leuleu hi. Party khempeuh lakah Zomi a vei taktak ZCD bekmah om pan hi.\nPawl khat leuleu kithu khual sak dep in, NLD Kawlgam bup tangmi hi, amau mah ih piak ding hi, amau pia kei leng Democracy kingah zolo ding hi a ci tawh om ngeingai hi. NLD sungah makaite Kawlmite hi a, Zomite thu bangmah kin lo uh/ kinlo lai ding uh hi, Tuikhang Dongtuahna-ah zong bangmah pia lo pi uh. A sungah lut leng ei aa hi lel hi cih zong om. Na lut sawmvei zong ei aa hi ngei tuan kei, Democracy tawh pai taktak leh a tamzaw (Majority) mah hi veve Nang thu gen lel dih Balteh tunga tui buak bang lel ding hi (bangzo kei lai inteh).\nZCD Zomi party ih cih tak ciangin, Politic hikei Minam vai hi a ci tawh, bangbang hita leh Politic kipatna Minam hi den zaw hi. Leitunga Revolution a piangsak mi minthangte tangthu nasim zel dih ve vua. Ih phawk dingah, Moses zong Egypt kumpi innsung pan Kumpi suak ding pa Kumpi zaa nusia-in Ami Israel te tawh haksatna thuak khawm uh hi. Tua minam vai pen Politic hi kei ih ci thei diam! Moses in Israel te Politic a thak hong pan khia hi. Tuni in Leitungah gam neupen khat ahih hang, kidona om leh a kim le pam a gamteng kop ta leh zolo uh hi. Ih gen nop bel Gambup NLD ih kipawlpih manin Politic hi tuanlo a, Zomite ih kipawl manin Politic hi kei minam vai bek hi cih theih om tuanlo hi. Bangbang hi leh Zomite teng mah a ki-it masa pen teng hizaw ih hih manin Zomite neih Party mah vote piak ding hoih zaw veve hi. Namdangte pilna siamna te ih mukha zongin, mee ihvai pia keek zongin bangmah limlawh khak om ngeilo/ omlo lai ding cih na thei ta un.\nKuppihnop a omleh personal mail tituszomi@gmail.com tawh kizom thei.\nPrevious: UN vaitawh gamthumna lengtheilai dingte kuateng?\nNext: Ka muhpak US Gamthu pawlkhat – 35\n17.11.2014 Tuni leitung thuthang te\nGuahtui tamluatna hangin Nepal leh India gamsung ah mi 90 val sikhin


url: =A manpha lungtang kepsiam in - TUNGZANG NEWS\nA manpha lungtang kepsiam in\nKhatvei, Thomas Edison in mei bulb hong bawl khit ciang, a bawl mei bulb mipi lakah tangko sak ding Media nasem hon khat kai khawm hi. Thulela kan tamsim hong pai ngeingai uh a, tua teng mai ah, a mei bulb bawl lak nuam ahih manin, a nasempa khat mei bulb va la sak hi.\nNasempa zong lawp lualiang hiam, mei bulb tawi in hong tai kawm leh a khe palkha in tul citciat ahih man in mei bulb zong hong kitam lian mawk hi. Hun tampitak la-in a sep a mawkna hong bang phial hi. Ahing zongin Edison in nasempa bang mah cih lo in, Media lengla teng tungah thum in, ka na bawl phakik ding-a, ka zawh teh khatvei kong samkik zel ding hi ci hi. Nasempa ahih leh kisuang lua peuhmah in om hi.\nEdison in a mei bulb bawl hong kipankik a, kha khat val bangmah hong buaipih zel hi. Hong zawh ciang' Media teng kaikhawm zel in, a mei bulb lak dingin hong kithawi hi. Thulela kan lengla teng mai ah nung-a nasempa mah sawlin mei bulb va la sak citciat hi. Nasem tangvalno pa zong nuam mahmahin kidawm takin mei bulb hong tun pih hi.\nVai khempeuh lemtang takin hong zawh khitteh, dotna dawnna hun sungah thukan khat in Mr. Edison aw, bang dingin nung-a mei bulb kitam sak naupang nasempa mah tutung zong mei bulb la ding sawlkik lai mawk na hi hiam? Nasem dang tampi nei napi cin, hih tangvalno pa in hong kitam sakkik leh na mei bulb bawlna in hun tampi sumkik zel ding cih dah se lo na hiam? cih dong citciat hi.\nEdison dawnkikna thupi ciapteh huai;\n"Hih tangvalno pa mah thei gigu a ka sawl aive! Mei bulb kitam lel bel ken bawlkik thei hiveng, Amah sawl nawn kei mawk leng tangval pa a lungsim kitam ding hi ven ee" ci-in dawng hi.\nLeitung mi khempeuh pen I vun puak a vom a kang, a san in kilamdang kha mah ding hi hang, ahizongin I lungtang kibang a, dah theihna, khasiat theihna, lungdam theihna, heh theihna I neikim ciat hi.\nMihingte I lungsim kisia/kitam leh I bawlkik theih ding pen hun a ciangtan om lo hi. Tua ahih manin nang hangin kuamah lungtang kitam, lungsim kisia sak kha het kei in kong it Zomi aw!


url: =Khuasakkiktheih nading mun vaihawmsakna | Refugee Malaysia\nKhuasaktheih nading mun vaihawmsakna\nMalaysia Kumpi thuneite ii Gamtat omzia Danding Thupiaknate leh mipi cidam nading ngaihsut hong piaknate tawh kizui in gaaltaai gambeelte leh UNHCR nasemte ii cidamna kidaal theih nading in UNHCR ii sep leh bawlsak natampi pen agamla pan in (telephone ahihkeileh video call tawh) in kisem khia hi.\nCOVID-19 hangin gamtuamtuam khualzinna pen Malaysia sunga omte akihel gaaltaaigambeel in a kisangsate paikhiat nading te dongah nasiatak in hong lemlo lawh hi.\nHih kikheelnate sungin agamla pan kamdotnate kibawl a, khuasakkiktheih nading mun vaihawmsakna tawh kisai santham cing maw cih tehna thukhun leh ngaisut leh bawla om nasep ziate pen aki bangh ahi hi.\nKhuasakkiktheih nading mun vaihawmsakna pen hamphatna hi lo hi. UNHCR tawh minkhumna ahihkeileh galtaigambel dinmuh a kipsakna in angah mimal pen khuasakkiktheih nading in pello ki bawlsak ding cihna hilo hi.\nKhuasakkik theih nading mun vaihawmsak kikna pen atuamtuam ah a thaneem mahmah gaaltaai gambeelte ading in kidaalna vanzat khat bangh ahi hi. Khuasakkiktheih nading kiciaptehna tawhkisai akizom in a kibawl dan pen mimal i panpih kepna akisapnate tung tawh in ki bawl kisam hi zaw hi.\nKhuasakkiktheih nading mun vaihawmsakna tawh kisai a kingaihsut na ah bawldan sepdan ding thulehla tampi tawh kizom-in, tuate sungah mimal in kepna leh panpihan nakpitak akisap kiknate hang ahi zzongin, a omna gam i dinmun cihte leh khuasakkiktheih nading mumlehmual akicingna tawh kisai cihte ahi zongin kihel hi.\nAthumasa pen in nang ading khuasakkiktheih nading mu hong kivaihawm sak ding aleh khuasakkiktheih nading mun vaihawmna ah maban kizom in akiseptheihna dingin dotnop tuamtuam aom leh Hunsaupi akimangding Buainasiansakna Unitte’n (DSU) phone tawh hong hopih ding uh hi.\nKhuasakikitheih dingin maban sepna kibawlna ah nang nathu aom leh nang pen (remote) a gamlana pan kamdotna nei dingin hong ki zawn ding hi. Thupai zai ah, kamdothate khempeuh pen online ahihkeilaeh telephone tungtawh in ki nei ding hi. Upmawhlohpi na a dingin sepsaktheih nading hunlehnite COVID SOPs sungah phalna aom aleh maitang kituah in kamdotna nei dingin sapna na ngah ding hi.. Phone hong kisap sungin, agamla pan kamdotna neihding na uttkei aleh Hunsaupi adinggelna Buainate siansakna Unitte’n nang hong theisak dinguh hi. Hih hangin UNHCRte’n na khuasakkiktheih nading panpihna vai sepsakna tawh kisai bangmah nawnkaina piangsaklo ding hi.\nAgamla pan khuasak nading mun vaihawmsak kikna tawh kisai kamdotna hunsungin, UNHCR zum nasem khat limlim in hong hopihna ahang leh khuasak nading mun vaihawmsak kikna tawh kisai nasepziate ataangpi in hong gen ding hi. Na omna mun pen nang ma aituamthu leh ip-cipdingthu tawh kisai kikepcing na dingin muamhuai muanhuailo ci zong na kipsak kul ding hi. UNHCR ah aap ding akisam na laithupi a om zenzen aleh tua tawh kisai lamlakna hong pia ding hi.\nKhuasakkiktheih nading mun vaihawksakna kam hong kidotna khit ciangin\nKhuasakkiktheih nading mun vaihawksakna kam hong kidotna khit ciangin, naang i nathu leh nala hoihtakin ki enkik ding ban ah khuasakkiktheihna ding gamah na thu ki-ap-theiding maw ki-aptheilo ding cih khensakna nei ding uh hi.\nUNHCR tawh khuasakkiktheih nading kamdotna naneih khit ciangin dotnopnate ahihkeileh na thak piaknop thu aom aleh e.g..innkuan sung dinmun kilaihna/thulehlakilaihna vaite ah, hehpihna tawh eimal puakna ding mlsludsu@unhcr.org ah puak in. Ahizongin na theihding un UNHCR in emailte tampitak kingah in laitamlua ahih man in mikmalkim tungah lai thukkikzo lo hi. UNHCR ah akibang email tamveipi khak kikkik ken, a hang pen tua na khakkik na hangin mailam a ding seplehbawlna ziakai sak zaw ding hi.\nKhuasakkiktheih na dingin na thu hong ki ap-sakkhit aleh Hunsaupiading ngaihsutna Buainavensakna ding Unite ahihkeileh khuasakkik nading gam pan in a cingzaw kipsakna vai nang hong gen in hong hopih ding uh hi.\nAnunung pen khuasakkik nading gamte’n amau kumpi thukhunte leh zuaih ding-a akibawl uh thute tawh ki zui in khuasakik theiding ahihkeileh khuasakkik theilo ding cih khensatna nei ding uh hi.\nUnited States of America ah hong kiapsak a ahih aleh nang a tawh kisai vaihawmna dinmunte pen anuai-a Khuasakkik nading vai hawmna Panpihna Phualpi (RSC) ah\nTelephone: +603 2141 5846\nFax: +603 2144 8716\nWeb portal CASI.\nCanada ah hong ki apsak aleh nathu omzia pen Galtaigambel len Canadate Gammihihna web form pan Immgrationte tung tawn in nathei thei ding hi.\nKhualzin Paikhiat-ma deuha Kiginkholhnate leh Khuasakkikthehih nading Gam-ah Zinkhiatna paikhiatna\nLeitungbuppi alinglawngsak COVID hangin gamtampite’n amau-gammi ahilote a gamvuah lutsak ding ciangkhiah khalnate nei zom lai uh hi. Tua bek thamlo, akizeel COVID-19 lauhuaina khaam nading in gam sung lutna ding ah cidamna tawh kisai sittel nasep nate neih beh uh hi. A kisangsa gaaltaai gambeelte tawmno khat belh khuasak nading mun vaihawmsak kikna gamte ah zinkkhia thei hi mah leh tulaitak in leitung gam tuamtuam ah zinkhiat theih ding pen zekaai lai hi. Khuasak nading mun vaihawmsak kikna gamte in gaaltaai gambeelte saan ding kamciam pia gige lai uh a, mun tuamtuam ah akizeel natna hong kiam tak ciangin gam tuamtuam ah zinkhiatna tawh kisai damdam in zoptoh kik ding lam en uh hi.\nInn leh gam nusia-a mundang a tengte a dingin Gam tuamtuam Kipawlna Zum (IOM) in paikhiat-ma seploh aphamaw sepdingte ahi, cidamna tawh kisai kisitna leh ngeaina kisinsakna, khuasakkik nading gamte’n galtaigambelte amau gamah azintheih nading leh a sanna dinguh cihte zong akihel vaihawm sakna nei ding uh hi. Khuasak nading mun vaihawmsak kikna gam pan hong ki sangkhin in na khualzin nading tawh kisai lamlak nate abaihsa ahih leh IOM in nang hong hopih ding hi. Nang khuasakkiktehin dingin hong kisan khin in, na paikhiat-ma na sepna bawl ding ahihkeileh khualzin nang tawh kisai dotnopna naneig aleh IOM Kuala Lumpur iomkulinq@iom.int ah ahihkeileh +603 923 5540 ah phone sam in dongthei hi teh.\nHave Some Questions? Dotnopna pawlkhat naneih aleh?\nA kicingzaw theihsakna, hehpihna tawh Khuasakkiktheih na ding tawh kisai Aki dongthei Zelzel Dotnate adawng ahi (FAQ) dong in.\nKhuasakkitheihna ding FAQ


url: =Dahpihna thupuak ~ Pa Zam Go Mang (Naulak) :: ZOMI DAILY\nposted on 7 February 2016 at 9:24 am Lomkholna: Dahpihna, News, Zomi\nUSA gamsung Indiana gamke (State), Indianapolis khuapi a teng Pa Zam Go Mang (Kum 37)- Naulak beh in lam-et lohpi in leitungah a it mahmah a zi Nu Cing Sian Ngai nusia in a tawntung mun dingah hong ciahsanta cih i zak manin i dahmahmah hi. Pa Zam Go Mang pen Kawlgam sung Sezang khua a teng Pu Zam Kho Thang le Pi Kim San Niangte sungpan a piang unau pasal (3) leh numei (1) lak-ah pan tapa muanhuai khat a hihi. A mah pen dam lohna tuamtuam hangin nasem zo nawnlo a, a it mahmah a zi nasep kuankal in inn pan pusuak a, nitak inntung nawnlo in a zi mel zong a mukha nawnlo a hong sihsan suak a hihi.\nPa Zam Go Mang in hong nutsiatna hangin a pianna nu leh pa, a innkuan pihte leh laigui zom sanggam u leh nau, innsung dongta khempeuh tawh a kibangin dahna Zomi Innkuan USA in kong pulak uhhi. Pasian kamciam om bangin a MA bawlsa mihingte pen ni khat ni ciangin i kipatna leitang mah ah a ciah kik tek ding i hihi.\nTua a hih manin i pu le pa te’n “A si masa puan tuam tang” a cih bangun, a pai masate pen leitung gen theih haksatna nusia masa suak a hih manin a hampha hi, i cih theih ding pen Pasian thu um mite nuntak zia ding hi zaw hi ci’n kong hehnem uhhi.\nPa Zam Go Mang pen a tenna USA gam Indiana gamke sung Indianapolis khuapi a om, a ma upna EBC pawlpi in hun makaih in February 6, 2016 (Tuesday) nikai lam nai 02:00PM in hanmual ah kivui ding hi.\nA ma luanghawm tawh kisai a thu le la van ding, sep leh bawl ding khempeuh Zomi Innkuan Indianapolis leh a ma biakna pawlpite mapang khawm in vaihawm khawm a hih manin dahna kawmkal sung pan haksatna tampi kizo suak hi.\nPa Zam Go Mang in leitung haksatna te nusia in a tangtawn gam ding ah hong ciahsan na hang a, dahna khitui nul a sanggam u le nau, nu le pa leh innsung dongta khempeuh tungah hehnem siampa Khasiangtho in hehnepna hong piak ta sak ta hen!\nPrevious: US gamsung khualzinna pawlkhat – 36\nNext: Kawlgam Kikhelna leh Zomi te ~ Khawm Pau


url: =Pasian eite tawh hong omkhawm ~ Khup Khen Thang :: ZOMI DAILY\nposted on 2 March 2020 at 9:13 am Lomkholna: Article, Biakna, Khupkhenthang\n“Ama’ min Emmanuel kici ding hi, Pasian eite tawh hong om khawm hi.” “Pasian’ minthanna i theihpilna khuavak pen” Zeisu Khazih ii maitang tung ah kimu hi. Mongneilo nipi khapite pek panin, Topa Zeisu Khazih in pumkhatin Pa tawh na om khawm khin hi. “Amah pen Paisan’ pianlimmeel ahi hi. Pasian’ liatluatna leh minthanna vang hi-a, Ama’ minthanna ii “apualam vangtaang” ahi hi. Hih minthanna hong kilangtaang sak dingin, Amah hih leitung ah hong pai ahi hi. Hih khuamialcip mawhnei leitung ah Pasian’ itna khuavak hong lak dinga Amah hong pai hi a, Pasian eite tawh hong om khop theih nading ahi hi… tua ahihmanin, amah aki genkholhna ah, “Ama’ min Emmanuel kici ding hi.” Eite tawh om khawm dinga, Zeisu hong pai pen Amah in Pasian pen mite leh vantungmite hong lak ding ahi hi.\nAmah pen Pasian’ kammal hi a, Pasian’ ngaihsutna i zak theih dinga abawl ahi hi. Anungzuite aa dinga athungetna ah, Amaute’ kiang ah Nangma min ka pulaak zo hi.” “Khuangaihna leh hehpihna anei, lungduai-in thutakna tawh akidim” “Keimah nong it tua itna mah amaute sung ah omin Kei zong amaute’ sungah ka om hi.” Hih leitunga asuak Ama’ ta neute’ kiang bek ah hih lahkhiatna akipia hilo hi. Hih i leitung neuno khat pen vantung khuavannuai ii thusinna laibu khat ahi hi. Pasian’ hehpihna ii alamdang geelna, ahong honkhia itna ii thuthuukpi te pen “vantungmite’ lunggulh muhnop” thumungphuh hi a, tuate pen mongneilo han tawntunga, akan khop ding uh ahi hi.\nGupkhiat mite leh apuuklo vanmite in Khazih ii singlamteh tung ah amaute’ thuthuuk (science) 20leh late mu tuak ding uh hi. Zeisu ii maitang a, a taang minthanna pen ki aituam pumpiak itna’ minthanna ahih kimu ta ding hi. Kalani pan a khuavak sung ah kipiak khiat itna thukham pen leitung leh vantung aa dinga nuntakna thukham ahih, tua thukham in, “ama angsung zong loin,” Pasian’ lungtangpan kizung kha-in, lungsim neem in kiniam khiat Mi Khat ahih kilak a, tua pen, ma’ pianzia hi-in, khuavak sung ah teengin kuamah ii neh zawhloh ahihlam kimu tading hi. Aki patcilin, Pasian pen piansak nasepna khempeuh panin kilak hi. Vantungte zalha, leitung bulpite aphutpa pen Khazih ahihi.\nLeitung te huihlaka akhai pen Ama’ khut hi-a, gampalak pen paakte tawh azem’ Amah ahi hi. “A thahatna in mualte phut mengmeng hi” “Tuipi pen Ama’ aa hi-a, Ama bawlsa hi” Late 65:6; 95:6. Leitung meelhoihna tawh adimh Amah hi-a, huihlak langaih tawh azem Amah ahi hi. Leitung mun khempeuh huihlak leh vantungte ah Amah in Pa’ itna thupuakte gelh hi. Tu-in, mawhna in, akawkbaanglo Pasian’ nasepna meelheem sakta hi napi, tua khutmaa te kisiit lai hi. Tu nangawnin, akipiangsak na khempeuh in, Ama’ hoihna penpen minthanna pulaak lai hi. Ama’ angsung aa dinga huaihamna lungsim tawh anungta mihing simloh kuamah angsung ding bekin nungta lo hi.\nAdang nuntakna anei khat peuhpeuh phattuamna apialo huihlaka leeng vasa a om loh mahbangin, lei laka, atualvak gamsa zong omlo hi. Phattuamna apia vive ahi uh hi. Singhalh laka singteh ahih keileh gamlaka lopa kung in, adang khat peuhpeuh tungah phattuamna pialo cih omloin, sepkhat na nei teek hi. Mihingte leh ganhingte’ nuntak nadinga, neihloh theihloh akisam nazat bulpite singkungte, sawlbawkte leh singtehte panin hong piangkhia hi. Paakpalhte in hih leitung thupha dingin anamtuinate uh thehkhia-in ahoihnate uh hongkhia uh hi. 21Ni in atullom leitungte’ aa dingin, akhuavak taan khia hi. Tuipi pen samhtui te leh ciktuite’ pianna bulpi hi-a, munciteng pana hong luang luituite dawlin hawm khia kik hi.\nAkuapi pana hong kahto tuikhu te leitung ah thupha guahin hong zu-a, singkung lopate ngumin paakpalh sak hi. Minthanna tawh akidim vantungmite in a puuk khinsa leh asiangtholo khate, itna apiakna uh leh gimlo tawlo-a avil angakna uh ah lungdam kipaakna mu uh hi. Vantunga ateengte in, mihingte’ teenna hih khuamial leitung ah khuavak hong puaksuk uh hi. Amau teekteekte neih Khazih tawh aki maingapna saangun, mangthangte Khazih tawh ki maingap-a aki zawlh theih nadingin, thusiamna leh lungduaina tawh mihing’ lungsim amaute in hanthawn uh hi. Aniam zaw minpuak lahkhiatna khempeuh panin kihei-in, Zeisu tungtawnin Pasian i en hi. Eimah hong kilah ding Pasian’ minthanna Zeisu’ sung panin i mu hi.\nKhazih in hihbangin na ci hi. “Kei thu bek tawh bangmah semloin,” “Anungta Pa Pasian in, Kei hong sawl ahih manin, Ama’ hangin ka nuntak mah bangin,” “Keima’ aituam minthan nading ka zong kei-a, “Kei hong sawlpa Ama’ minthan nading ka zong zaw hi” John 8:28; 6:57; 8:50; 7:18. Hih kammalte sung panin, leitung vantung khuavannuai aa dingin anasia thukhunpi kikhung hi. Khazih in Pasian’ kiang pana angah na khempeuhte piakkhiat kik dinga asan ahi hi. Tua hi-a, vantung huangpite leh apiansak nuntakna nei khempeuhte’ aa dinga Pasian nasepna sung ah it huai Tapa tungtawnin, a Pa’ nuntakna hong luangkhia hi. Nuntakna nei khempeuhte’ phatna leh lungdam kipaakna, sepkhiatnate leh itna tuihualte Topa tungtawn mahin anasia Na khempeuhte’ Pianna Phungpi mah ah lehluan kik hi.\nTua bangin Khazih tungtawnin, thuphabawl ki sakawn vialhin, aki zo siang Anasia a Piakhiapa’ gamtat-nunzia leh nuntakna thukhunte Khazih mah in ai-awhin minpua hi. Vantung pan mahin hih thulkham kipalsat hi. Mawhna pen angsungkhualna pan mahin hong ki zungpat hi. Lucifer ahi aki khuh vantungmi in, vangtung ah akhatna hong hinuam hi. Amah in vantungmi khempeuh auk zawh nadingin hong vai hawma, amaute A Piangsakpa’ kiangpanin kaihkhiat sawmin amahmah kizahtaaksak sawm hi. Tuahi-a, amah in Pasian’ai-awh min puakhialin, 22Pasian tawh akizopna ah amah leh amah ki ultungsak, kilamto nuam lua hi. Amah ii gamtat-nunzia ginalo tawh Piangsakpa’ itna hong meetbawl sawm hi. Tua bangin vantungmite leh mihingte hong kheem hi.\nMihingte in Pasian’ kammal alunghian’ dingun leh Ama hoihna amuanloh dingun Satan in hong makaih ta hi. Pasian pen thumaan leh lipkhaphuai phial vangliatna nei Pasian ahihmanin, Topa pen asik-hakpa leh mawhmai-saklopa-in, Satan in mite mukhial sak hi. Hibangin, mite in Pasian langpanin amah apawp zawk ding uh Satan in mite zola, leitung ah lungkham sinkhamna zan hong kiphut ta hi. Leitung pen Pasian theihkhialhna tawh khimh hong ziingta hi. Tua khuaziing limhpi khua kivak sak dinga, leitung pen Pasian’ kiang ah kipuak kik kul ding hi. Satan ii zuaukhem vangliatna ki tapkhap kul hi. Hih sepna pen zawhthawhthu tawh kisem theilo hi.\nZawhthawh nasep pen Pasian’ ukna sunga thukhunpite tawh ki elpuakin, itna tawh sepkhiatna bek Amah in lunggulha, itna lah thu kipia theiloin, zawhthawhthu leh thuneihna tawh itna ki gualzo theilo hi. Itna bek tawh itna kiphong hi. Pasian i theih nadingin Pasian it kul hi. Ama’ gamtat-nunzia leh Satan gamtatnunzia aki elpuakna pholaak kul hi. Vangtung leitung khuavannuai ah i nasepna Nuntaknanei khat bek in sem zo hi. Pasian ii itna athuukna leh azaina athei, Amah bekmah in hihthu ki theitel sak thei bek hi. Hih leitung khuamial zankim sung ah Dikna Nitaang ataan kul-a, “tua in nizang bangin note tungah cidamna hong tung ding hi” Malakhi 4:2. Eite hong ki tatkhiat nading geelna pen aki geeltawm hilo banah, Adam’ puuk khitcianga, tua geelna ki phuang khia hilo hi.\nHihpen, “mong neilo tawntung hunte akipan aki imcip thu thuukpi” Rom 16:25, (R.V., aki lakkhia) ahi hi. Tua geelna pen atawntung khanghun akipanin, Pasian’ kumpi tokhom bulpi pana, thukhunpite aki pholhkhia ahi hi. Akipatcil akipanin, Pasian leh Khazih in Satan ii lehdo ding leh hih lampialpa’ peipuang vangliatna hanga mihing’ puukna na mukhol khin uh hi. Tua mawhna hong pian khiat ding, Pasian in sehkholhsa-in neiloa, tua mawhna hong leikiat ding bel amah in mukhol khinin, tua a mulkimhuai thupiangvat aa dingin lampi hon’kholh sak hi.\nPasian in hih leitung a itna lianlua-a, khatbek aneihsun a angpom a Tapa pia dingin kiciamna bawl hi. “Amah a ummi khempeuh in kisia loin, nuntak tawntungna nei hi” John 3:16. Lucifer in hihbangin naci hi: “Ka tokhom Pasian’ aksite tung ah ka saang laptoh ding hi… Asaangpen bang kahi nuam hi” Isaiah 14:13,14. Khazih in bel, “Amah in Pasian lim leh meel tawh dimin om napiin, Pasian tawh kibatnate ka khah kei ding hi ci loin, Ama minthan’na paai-in, sila limla in, mi tawh kibatna ah a suak hi” Phil. 2:6,7.\nHih pen kipumpiak biakpiakna ahi hi. Zeisu pen Pa Pasian’ bul ah omsuak thei hi. Amah in vantung minthannate luahsuak thei-a, vantungmite’ zahtaakpaaina zong anei suak thei hi napi’n, kumpiciangkhut Pa Pasian’ khuttung ah ap kika, sinlai lungmawlte khuavak ataan ding leh asiacip ding mite nuntakna apia dingin vantung khuavannuai ii kumpi tokhom panin akumsuk ding teel zaw hi. Abeisa kum tul nih phial ding lai-in, vantung Pasian’ tokhom panin, thusim ki pholhkhia aw khat kiza a, “En un, Keimah kong pai hi.”\n“Ganhing leh khawhsa tawh biakpiakna nadeih kei-a, pumpi khat Keima’ aa dingin, Nangmah in na vaihawm khin hi… En un, Keimah in Nangma’ deihna asem dingin kong pai hi. O Pasian aw, (tua laibupi lom sung ah Keima’ thu ki at hi). Hebia 10:5-7. Mong neilo atawntung khanghun akipanin, akiseelcip tua ngiimna atangtunna hih kammalte sung panin kitangko hi. Khazih pen hih i leitung ah hong hawh pakin, mi-in hong suak ding ahi hi. Amah in, hihbangin ci hi. “Pumpi khat Nangmah in Keima aa dingin na vaihawm khin hi.”\nLeitung apian maa, Pa Pasian tawh aom khop lai-a, aneih minthanna tawh hong kilangh ding hileh Ama’ omna vangtaang eite in I thuak zo kei ding hi. Topa’ vangtaang i et zawh nadingin leh I kisiat loh nadingin, Ama’ minthanna hong kilatkhiatna kituam hi. Akimu theilo minthanna aki muthei mihing pianzia tawh hong kilangh hi. Hih anasia ngiimna pen limciinnate leh ciaptehnate tawh a limmhong kilakkhia bek ahi hi. Moses kianga Khazih aki lahna tua sawlpaangkuang in, Pasian kilangh sak hi. Pasian’ ai-awh dinga akiteel tua sawlbawk nunniam in etlawmna hong lah meelloh hangin, Tawntung Vanglianpa saanglapin thupibawl hi.\nHehpihna khempeuh anei Pasian in aminthanna aniam bel lim leh meel tawh khuh ahihmanin, Moses in tua en zoin nungta hi. Tua bangin, sunin meeikhuam tawh zanin meikhuam tawh Pasian in Israelte na don na kemin, mihingte kiangah Ama’ deilhna laka, Ama’ hehpihna amaute guan hi. Pasian’ minthanna kikhiamin avangliatna kikhuh ahihmanin, akiciangtan mihingte’ athaneem mit in tuate mu zo hi. Tua hi-a, Khazih pen, “i zumhuaina pumpi tawh” “mihingte tawh kibang teekin,” (Phil. 3:21, R.V.) hong pai hi. Leitungmite’ muhna ah amau’ pahtaak dingin hoihna Amah in bangmah aneihloh hangin, Amah pen sungsuak Pasian hi-a, vantung leh leitungte’ khuavak ahi hi.\nAminthanna kituamin, aliatluatna leh avang’ akiseel pen, adahte leh aki ze-et mite hong nai naih theih nading ahi hi. Pasian in Israelte’ aa dingin, Moses hihbangin nasawl hi. “Amaute’ lakah Keimah ka teen theihnadingin, Kei aa dingin, siangtho mun khat amaute lam sak in” (Pai. 25:8). Pasian pen siangtho mun sung Ama’ mite lakah hong khawl ta hi. Sehnel gama gimpi tawlpi-a a kawnvak sungun, Ama’ ompihna lim leh meel tawh amaute na ompih hi.\nTua hi-a, Khazih in, ei mihingte’ giahphualsatna laizang ah Ama’ biakbuuk phut kip hi. Amah in Ama’ buuk mihingte’ tenna cia-in lama, eite’ lakah hong teeng dingin, Pasian’ ahihna gamtat-nunzia leh anuntakna eite tawh ki maingap sak hi.” Thu in cilehsa-in hong pianga, eite lakah biakbuuk hong satin (Ama’ minthanna i muh theih nading, tua minthanna teek pen Pa Pasian’ kiangpana, khat bek a angpom),hehpihna leh thutak tawh a kidim ahi hi” (John 1;14, R.V. Akilaktei.)\nZeisu eite’ lakah ateeng dingin hong pai’ nungsang, Pasian in eite’ sikdonate hong theihsiamna leh i dahnate hong thuakpih khuangaihnate i thei hi. Adam’ tu leh tate khempeuh in hong Piangsakpa pen mawhneite’ lawmpa ahih thei mai thei uh hi. Hih leitunga Honpa’ nuntakna sunga, hehpihna’ thukhunpi sung khempeuh ah lungdamkipaakna kamciam khempeuh leh Pasian tawh kipawl lawphuai mitlaakna khempeuh kilaka, tuate pen Pasian eite tawh hong om’khop i muhna ahi hi.\nSatan in Pasian ii ki-itna thukham pen angsung khualna thukham bangin pholaak hi. Tua thukhamte agui azaamin zuih ding piang theilo hi ci-in, na tangko hi. I nu leh i pa masate’ puukna thusia khempeuhte’ thaman sannate amah in Piangsakpa ngawh hi. Mite in Pasian pen mawhna, thuaksiatna leh sihna apiangsakpa-in amuh dingun amah in mite makaih hi. Jesu in hih khemna a hongkhia ahi hi. Eite khat mahbangin Amah etteh ding thumanna akipia ahihi.\nHihthu hangin, Amah in Ama’ tung teek mah ah eima pianpih cilehsa hong la-a, eima tuahkhak dingte hong pua hi. “Na khempeuh ah Ama’ pianpih sanggamte bangin, vai apua dingin Amah kiseh hi” Heb. 2:17. Zeisu in thuak keeikaai-a a puakloh puak ding van anei hi lehang, tua siksan in Satan in, Pasian’ vangliatna eite’ aa dingin kicinglo hi, ci-in thusung ding hi. Tuahia, Zeisu in, “Eite mahbangin ze-etna akiciteng athuak ahi hi” Heb. 4:15. Eite’ thuak dinga thu a om thusitsiatna khempeuh Amah in thuak keeikaai hi. Eite phaltaka, hong ki luuilo vangliatna khempeuh Ama’ aituam dingin na zangh lo hi. Mihing khat mahbangin, Amah in ze-etna tuaka, Pasian’ kiang pana, akipia hatna tawh na gualzo hi.\nAmah in hibangin ci hi. “Nangma’ deih bang sepna ah nuam kasa hi. Ka Pasian aw, Na thukham ka lungsung ah om hi” Late 40:8. Na hoih sem dingin apaikhiat mahbangin, Satan’ lunggim sak mite damna pia-a, Pasian’ thukham ii gam-tatnunzia leh ama’ nasepna pianziate Amah in mite teltakin lak hi. Eite in zong Pasian’ thukham i zuih zawh ding piangthei hi cih, anuntakna in teci pang hi. Mihing ahihna tawh, Khazih in mihingte donin, Pasian ahihna tawh Pasian’ tokhom tungah Topa kizal hi. Mihing’ Tapa ahihna tawh Topa in eite sawlman ettehnadan hong pia-a, Pasian’ Tapa ahihna tawh Topa in, eite sawlman zawhna\nvangliatna hong pia hi. Horebmual sawlpaang kawma, Moses kianga, thugen Khazih hi-a, “Keimah in Keimah ka hihi… Israelte’ tu leh tate kiangah hihbangin na ci ding hi. Keimah hi’ng acipa in note kiangah keimah hong sawl hi” Pai. 3:14. Hih pen Israelte’ hotkhiatna kiciamna ahi hi. Tuahi-a, Amah, “mihing tawh kibangin,” hong pai’ khitciangin, Amah leh Amah Keimah hi’ng ci-a aki taangko Pa ahi hi. Bethlehem khuami naupangnoin, lungsim nemna leh ki niamkhiatna a nei Honpa pen Pasian hi-a, “ci leh sa sung ah hong kilak hi” 1 Tim. 3:16. Amah in, eite hihbangin, “Keimah in Tuucing Hoihpa ka hihi. “Keimah in Nuntakna Khomun ka hihi.” “Keimah in Lampi, Thumaanthutak, leh Nuntakna ka hihi” “Vantung leitungavangliatna khempeuh kei hong kipia hi,” ci hi. John 10:11; 6:51; 14:6; Mate 28:18. Keimah in kamciam khempeuhte’ ngaihmuanna ka hihi.\nKeimah in Keimah ka hihi. Lau kei un. Pasian eite tawh hong om khawm cih pen mawhna pana, eite’ hotkhiatna kitel’cianna, vantung thukham i zuih zawh nadinga, i thahatna ii kitel’cianna ahi hi. Amahmah mihing hihna, leinam’ liangin hong laakna tawh Khazih in, Satan’ gamtat-nunziate tawh aki eelpuak gamtatnunziate hong lak hi. Kiniamkhiatna lampi ah tualniam takin hong kalsuan lailai hi.\n“Mihing bangin hong kizep kimu-a, Amahmah hong kiniamkhiat tawmin, singlamteh tung nangawn ah sih ding dongin thu hong maang hi” Phil. 2:8. Siampi Lianpa in, ameel tuamtuam tawh akizem Ama’ ukpi puantualpite hawkkhiat sakin, siampi nautaangte’ saiha puantual paak thuneihna tawh asilh sak pen Khazih in sawltaak limla hi-a, biak piakna athoih ahi hi. Amahmah siampi hipahin, Amahmah a ganzat lah hipah hi. “Eite’ thupalsatna hangin, Amah kiliam sak a, eite’ mawhna hangin Amah kisatniim hi. Ama’ gimthuakna hangin tawldamna i ngah hi” Isaiah 53:5.\nEite’ thuak dinga akilawm mawhnadan Khazih aki thuaksak manin, Ama’ kilawmnate in eite hong kilawm sak theih nading ahi hi. I mawhnate’ hangin Amah aki mawhsiat hangin, tua mawhna sung ah bel Amah ki sawhkha hetlo hi. Ama’thumaanna in eite diktansak theihna hong pia ding hi-a, Tua diktanna thu ah bel eite’ kihelna om vetlo hi. Eite’ sih tangin Amah si-a, Ama’ nuntakna eite in i san theih nading ahi hi. “Amah aki sat-hualnate hangin damna i ngah hi.”\nAma’ nuntakna leh asihna tawh mawhna in hong tut siatcipna pan damkikna saangin zongh anasia zaw thamin, Khazih in maa hong tutsak hi. Pasian leh mihingte’ kizopna aki khenkhia vilvel tawntung ding pen Satan ii ngiimna hi napi’n, Khazih sung ah eite cikmahhuna, a puuk ngei keeilo bangin, Pasian tawh kinai zaw semin ki gawmtuahna-in kinei zawsop hi.\nHonpa in eite’ pianpih pianzia hong la-in, cikmah huna, akitat ngei nawnlo ding sialkhau tawh Amahmah in mihingte hong khih hi. Amah pen eite tawh mong neilo khang tawntungin hong kinahvawh ta hi. “Pasian in hih leitung it lua ahih manin, a Tapa angpom khat neihsun hong pia hi” John 3:16. Amah in eite’mawhna hong puaksak bek hiloin, eite hong kigawh ding tangin hong si-in, apuuk khangmi khempeuh hong phong hi.\nAkikheel ngeilo lungnopna ngah nading leh Ama’ ngaihsut piakna eite in i kitelcian nadingin, Pasian in a Tapa angpom khat neihsun hong pia hi. A Tapa mihing’ innkuan laka khat hong suah theih pen mihing cilehsa akep tawntung theih nading ahi hi. Hih in, Pasian’ kammal atangtun kiciamna ahi hi. “Eite’ aa dingin naupang khat hong suak hi. Eite aa dingin tapa khat hong kipia hi. Ukzawhna Ama’ liangko tungah kisuan hi.\nPasian in mihing’ pianpih nunzia A Tapa’ pumtak sungah hong taksuak sakin, asangpen vantung dongah tuamah kengto hi. Amah in leitung vantung khuavannuai ii kumpi tokhom hong hawm’ “Mihing’ Tapa” ahi hi. “Amah, A Lamdang, Ngaihsutna Apiapa, Vanglian Pasian, Tawntung Pa, Kilemna Kumpipa cih min kiphuah ding, ‘Mihing Tapa’ ahi hi. Isaiah 9:6. Tua Keimah hi’ng aci pa pen mihing leh Pasian’ kikala, Akitaaklah Pa leh Akhut hong nga khawmpa ahi hi.\nAmah pen, “asiangtho, gim pialo, aniinlo, mawhneite’ lakpana hong khenkhia,” suahpih sanggamte ci’n hong Daipih ngampa ahi hi. Heb. 7:26; 2:11. Khazih sungah leitung innkuan leh vantung innkuante hong ki khutuah khawm hi. 26Akipahtawi Khazih pen I sanggampa ahi hi. Vantung pen mihing’nunna sungah ki sang koihin, mihing’ nunna pen mong neilo hong Itpa’ anglai ah hong ki angpom hi.\nPasian in, amite hihbangin na ci hi. “Amaute kumpi lukhu tunga aom suangmanphate leh ama’ gam sunga guamung bangin kisaanglap ding uh hi. Ama’ liatna bangzah takin hoihin, etlawm ding hiam?” Zekhariah 9:16,17. Gupkhiat mite ki saanglapna pen Pasian’ hehpihna ii teci hong hi tawntung ding hi. “Hong tung ding khang hunah” Amah in, “Jesu Khazih tungtawnin, Ama’ migitna sunga Ama’ hehpihna ii aleet hauhna eite kiangah hong lak” ding hi.\n“A ngiimsa aom mah bangin…vantung munte-a, ki-ukna bulpite aki theihsak nadingin… Pasian’ pilna athuap mi tampite angiim tawntungsa mah bangin tuate, i Topa Zeisu Khazih sung ah geel hi” Eph. 2:7; 3:10, 11, R.V. Khazih ii tatkhiat nasepna tawh Pasian’ ki-ukna thumaanin diing hi. Tawntung Vanglianpa pen Ki Itna Pasian-in ki thei hi.\nSatan ii mawhsaknate ki thalnialin, agamtat-nunziate kip holaak hi. Langdona cikmah hunin hong tho kik zo nawnlo ding hi. Mawhna pen leitung vantung khuavannuai ah cikmah hunin hong lut kikzo ngei nawnlo ding hi. Khang tawntungin i vekpi-in, upna langpanna panin i khamuang ta ding hi. Itna ii ki pumpiakna tawh amaute a Piangsakpa-in leitung leh vantunga ateengte khempeuh akisusia thei nawnlo kigawmtuahna kiciamna tawh hencip hi.\nGupkhiatna nasep hong kizo siang ta ding hi. Mawhna aciipunna munah Pasian’ hehpihna atamzaw tham hong ciipung ding hi. Hih leitung mahmah Satan in ka gam hi ci-a, atangko pen akitankhia bek hong hiloin akipahtawi hong hi zaw ding hi. Mawhna ii ciamsiatna nuai-a aom khuamial khat in meel ahem sak Ama’ minthanna tawh akizem piansaknate a om na hih leitung neunocik pen Pasian’ neih leitung vatung khuavannuai laka, leitung dang khempeuh te’ tungah kipahtawi ding hi.\nHimun, Pasian’ Tapa in mihing’nunna sunga biakbuk hong lamhna mun, Minthanna Kumpipa hong teenna mun, hong thuaksiatna leh asihna mun, hihmun, Amah in na khempeuh hong thak bawl nading mun, Pasian’ biakbuk, mite’ tawh hong om nading mun ah, “Topa amaute tawh hong teeng khawm ding hi. Pasian’ mahmah amaute tawh om khawm dinga, amaute’ Pasian hong hi ding hi.” Mongneilo khang tawntungin, gupkhiat mite in Topa’ khuavak sung ah alampai bang un, amauate in akigenkhiazolo ngahkhongnate hangin Topa phat den ding uh hi. (Khangtawn Lunggulh: Nunnem Zeisu, p.11-19) Khup Khen Thang\nPrevious: Zomi te Myanmar gam lamhna ah ih kihelna ~ Bob Tuangpi\nNext: A kimu nailo Lia Cing Sian Zuun (Missing Person alert)\nThuthak Tomkimcing 23 Oct 2014


url: =Sukte Independent Army A Pianna Thu - Laibu Saal\nHome > Zomi Paltan (Galkap) > Sukte Independent Army A Pianna Thu\nSukte Independent Army A Pianna Thu\nFree Chin movement galkapte in mailam nasepna ding thu kikum dingin Bu teng leh khua hausa upa teng Taakzang phualpi ah 1.9.1944 ni-in thu kikupna a bawl khituh ciangin Kaptel khua mi Bu Tun Thual in: “Eite in Tedim gam sungah a om Japan galkapte sim kawikawi in Tedim gam panin Japan galkapte nawh khiat siang ding ngimna tawh i leitang panin kipan khia i hih manin, i kipatkhiatna mun leh gam tamsak in SUKTE INDEPENDENT ARMY cile hang FREE CHIN MOVEMENT sangin kilawm zaw lo ding hiam” cih thu a sun ciangin a kikhawm vekpi lungkimna tawh kipsak in Sukte Independent Army tazeih bawk leh sante bawlin kisuang sak pah uh hi.\nPu Hau Za Lian in thugenna nei in: “Tu a i phuah galkap min Sukte Independent Army pen galkap i phuatkhiatna mun leh gam tam a, i phuah hi a, hih galkapte in Tedim mite hong bawlsia, innteeng sila bangin hong zang, mi thatlum Japan galkapte simawhna ding min ahi hi. Tedim gam sungah a om Sukte, Sihzang, Dim Saizang, Vangteh, Khuano leh Kamhau mi ahi Zomi khempeuh Japante khut sung panin i hotkhiat zawhna dingin, han ciam in sem ding hi hang. i mipihte adingin i nuntakna kham in i galte a do ngam leh a sim ngamte hi ding hi hang”cih thu a gen khit ciangin tawlnga uh hi.\nThu Kin Laikhak:\nSukte Independent Army makai Pu Hau Za Lian in khua tuamtuam ciangin a om galkapte vaan dingin Taakzang phualpi panin a zin khiat lai takin Pu Thuam Za Mang, Pu Thawng Za Khup leh Mualbem Pu Pau Za Kam-te in a khak, thu kin lai khak khat kingah a hih manin, Pu Hau Za Lian kisamsak kik in, Laitui pan hong kileh kik hi. Tua thukin lai khak sungah: “Sukte Gungal nisuahna gamah a om Ukpi, Hausate leh thau khempeuh kimanin Suahlim ah kipuak ding cih thu om a, tua tawh kisai in Pu Za Biak Mualbem khua ah 14.9.1944 ni-in tung ding hi” cih thu ahi hi.\nGalsimna-ah Makaite Leh A Simna uh Japan Phualpite: Bu Tun Thual makaihna tawh Saizang khua, Bu Thawng Dam leh Bu Thawng Za Khen makaihna tawh Khumvum, Bu Gin Thang leh Bu Phut Thang makaihna tawh Taakheuh leh Sialtun, Bu Suan Thang makaihna tawh Phunom leh Thangnuai gam sung khempeuh, Bu Khan Do leh Bu Ngin Khual makaihna tawh Khualummual, leh Thangngal, Bu Tun Khaw Nang leh Bu Hau Lian makaihna tawh Zongkong, Bu Pau Za Kam, Bu Khai Khaw Hau, Bu Lian Vung, Bu Tun Khaw Nang, Bu Suang Son, Bu Son Ngul leh Bu Thang Ngin-te makaihna tawh Suahlim, Bu Thawng Khen Thang, Bu Sing Lian leh Bu Suang Lian makai in galkap hong tung thak khempeuh tawh Suahlim sim khawm in zo mang uh hi.\nSukte Independent Army A Beina: Sukte Independent Army-te in Japan galkapte leh a phualpite uh a zawh khit uh ciangin Western Chin Levy Indian 5th Division galkap makaite tungah 27.11.1944 in gualzawhna pawi kham in, tavuan ki-apna Thangmual ah nei uh hi. Tua ni pen Ni Thupi Ni ahih manin kimangngilh thei lo hi.\nMajor Franklin Thungenna: “Ko England galkap 5th division in India gam leh Kawlgam sungah a om lai Japna galkapte sim in, a not khia dingin hong pai ka hi uh hi. Ahih hangin kote sep tangin; Sukte Independent Army leh Western Chin Levy galkap (A kibute) in, gam leh minam itna tawh na nuntakna uh kham in na neih uh galhiamte leh an nek tuidawn zang in Tedim gamsung khempeuh panin Japante not khia khin na hih manun, lungdamna lianpi tawh pahtawina kong pia hi. Kawlgam sungah a om lai Japan galkapte kote in sim ding tavuan ka la dinguh a, note in na khua leh na tui uh na zuan ciat dinguh hi” ci-in gen hi.\nThukhupna: Tua bangin a mun leh a gam ciat ah gualzawhna pawi a kham uh ciangin Sukte Indepndent Army cih zong phawk nawn lo liang in: A khua min, a beh min leh a bawng min tawh gualzawhnapawi a kham zong om uh hi. Bangbang ahi ta zongin Sukte Independent Army-te gam leh minam itna hang tawh hong bawlsia leh hong sim mawh leh thu omlo pi in hong that ahi Japante khut sung panin i pu leh pate a suakta ahi uh hi. SUKTE INDEPNDENT ARMY-te sepna pen a khang a khang in kimangngilh thei nawn lo ding hi.\nWestern Chin Levy cih pen England makaihna tawh Western Levy-te in 14.5.1942 ni-in a kiphuan a, Pu Hau Za Lian pen Commando Company Commander za na pia uh hi.\nJapante in Zogam hong lakuh ciangin England galkapte India ah nung kin uh a, Western Chin Levyte Lt. Pu Thawng Cin Than makaihna tawh Sa-ek ah kibu in galtai uh hi.\nJapante in Tedim gam hong tun uh ciangin, Chin Defence Army phuan uh hi.\n5.6.1944 ni-in Pu Hau Za Lian in Japante ledo dingin a vaihawm simna ki thei hi.\n6-10.6. 1944 sung in Japante ledo dan ding kikupna nei uh hi.\n14.6.1944 ni Sukte Independent Army don kipan hi.\n1.9.1944 ni-in Free Chin Movement pan in Sukte Independent Army ci-in a min kheel uh hi.\n8.9.1944 ni-in Japante sim kipan uh hi.\n15.9.1944 ni-in Mualbem khua a zawh khit uh ciangin, Phualpi in nei pah in, Japante mizat ahi Chin Defence Army-te Sukte Independent Army-te khut sungah ki-ap uh hi.\n14.10.1944 ni-in Zogam sungah a om Japnate nawt khia khin uh hi.\n27.11.1944 ni-in England 5th Division galkapte tawh gualzawhna pawi kham uh hi.\n27.11.1944 ni pen Sukte Independent Army in Kha guk leh ni li sungin a ngimna uh ma tun uh a hih manin, a bei hi ta hi.\nItem Reviewed: Sukte Independent Army A Pianna Thu Description: Rating: 5 Reviewed By: Cinpu Zomi